Egun hura kalian eman genuen eta gaua ere kalian, bar batian sopa bat hartu genuen eta gaua Selimek ezagutzen zuen edifizio obretako batian pasatu genuen, zigarrillo bat erre eta solas pixka bat egin eta bueno! lo ere zerbait egin genuen eta hainbestian!\nBiharamunian Selimi lagundu nion azokaren atzian ezagutzen zuen oilozale batengana, Selim harekin egun batzuk oiloak hiltzen eta garbitzen aritu omen zen eta berriz harekin nahi zuen, baina harek bitartian beste mutil bat hartu zuen eta etzeukan dagoeneko beharrik, hari Selimek tipo baten galde egin zion eta hura goizian «behera» pasa zela, esan zigun harek, gero handik gora eta hiri berrian ibili ginen, ni turista frantses batekin saiatu nintzen, txapa pixka bat sartu nion eta Selim lotsatuta eta poliziaren beldurrez ere aparte gelditu zen, zergatik bera mutil on ona baita eta Sussuk lehengoan esan zion bezala eta nik gogotik parre egin nuen: Hi hain ona haiz, neguan ohian arkakuso bat bilatuko bahu, hura ez hozteko almohadaren azpian sartuko baihuke! Baina ni ere begira nintzen, enuen eta batere paperik... baina hemen ni bezala paperik ez duen mutil asko dago, eta azkenian eta total turista hari bi dirham atera nizkion eta harri batek gutxiago ematen omen du! Ogi bat erosi genuen eta harekin egin genuen egun hartako otordu bakarra.\nArratsaldia hona eta hara pasatu genuen, hemen etzan eta gero han jarri eta, iluntzian Selimek oilozaliari galde egin zion tipo haren etxera joan ginen. Selimek Kebirrekin lehenago egun batzuk emandako etxia zen hura. Eskalera batzuk goraino igo genituen eta, hango itxoiteko lekuan tipo hori zegoen, izena Kebdani, bertako nagusia, gaztia, ile korte modernoa eta bibote haundi batzuk, hura orduan pareja batekin hizketan ari zen, pixka bat zai egon ginen eta, azkenian gure txanda zen. Zer nahi genuen eta, Selimek esan zion aber egun batzuetako tokia ote zuen, eta harek: Zenbat zarete? Bi? Ezkaratz hartan baziren sei ate, gehienak irekiak, itxita zegoen bat ireki zigun eta: Hor lagun bat dago eta biok ere hor moldatuko zarete. Gero: Bakoitzak hamar dirham, esan zigun. Biharamunian pagatzeko hitza eman genion.\nKuartoan baziren bi kamantza eta koltxoi mehe bat espumazkoa lurrian, paretak koska ederrekin eta aspaldi kareztatu gabe eta sueloa ere ez oso berdina. Alfonbra txiki bat, kajon bat mahaiaren funtzioa egiten duena, haren gainian teontzia, bi baso, hiru euli... Ondo ixten ez den leiho bat ere badago eta hortik hara ikusten dira etxe teilatu batzuk, urrutira itsaso zati bat, arratsaldian eguzki pixka bat ere sartzen da, orain negua datorrela eta egunetik egunera gero eta gutxiago...\nAbdel da gure gelakidea. Dar Xauikoa, mutil gor mutu bat, lasai lasaia eta eskuekin oso abila, azoka txikiaren atzian kristal tailer batian lan egiten du, goizian goiz hara joan eta bertan bazkaldu eta gabian berandu arte ezta etxera etortzen.\nEsan bezala badira ezkaratzian beste bost ate, ate batian eta lehenbiziko kuartoan Kebdani bere lagunekin egoten da, horiek beti musika eta solas sekreto samarrak ibiltzen dituzte eta bai omen dauka Kebdanik poliziarekin zerbait, baina guri trabarik ez eta gurekin jator portatu da behintzat. Beste ate bat itxita egoten da eta noizik eta behin merkatari bat etortzen da horra, eta beste bi kuartoetan bi familia bizi dira, bat dira matrimonio gazte eta lotsati bat semetxo batekin eta bestiak zaharragoak dira eta sei ume dituzte, horiek beti bullan aritzen dira eta hain toki txikian haurrek txandaka egiten omen dute lo, gero sukaldia dago bere harriarekin baina guk hori ura hartzeko besterik eztugu ibiltzen, eta komuna azkenik eskaleran bi pisuen artian eta etxeko denentzat bat bakarra dago.\nBiharamunian eta hurrengo egunetan goizian goiz txoriak baino lehenago Abdelekin batian jeiki eta kalera atera eta, orain oilo dendari horrentzat edo frutazale batentzat ere mandatuak egiten, orain kalian kasetak saltzen... Egun batian, plastikozko esprimidore bat «bilatu» eta, arratsaldia plaza nagusian laranja zumoak egiten eman genuen, baina plazan eta lan berian aritzen den emakume batek krixton bronka bota eta haatik alde egin ez genuenez poliziak bidali zizkigun!\nHala, egunian egunekoa eta kuartoa pagatziaz gain gabian gabian ere gure resistentzian edo gure su txikian bi patata edo tipula bat edo arroz eskukada bat edo zerbait beti izaten zen, noski Selimentzat hori etzen nahikoa eta berak problema gogorragoa zeukan, bere herriko jauntxo batekin zorra egin zuelako! zor hori pagatzia garbi zegoen etzeukala momentuz egiterik eta berak ya gogoan eta soluzio bakarra zela esaten zuen eta gainera horixe nahi zuen, Espainiara beste biaje bat saiatzia, orain hartarako berriz ere dirua behar zuen eta modu guztietara ere oso gogorra zeukan.\nBitartian eta etxera deituta jakin zuen Kebir herrira itzuli zela, eta Abdelhak ere Beni Mellalen bere etxian omen zegoen, eta total, haiek Tanjan preso gau bakar bat! pasa omen zuten, nonbait tokirik etzela eta poliziak antzarrak perratzera bidali zituen!\nBerriz ikusi genuena eta Selimek kasualidadez egin zuen harekin topo kalian, Zineb izan zen, handik hona zenbait aldiz harekin izandu gara, bera da gure lagunik onena, berak ere saiatu behar du berriz Europara joaten, hemen ez daukalako inor, berak esaten du beretzat orain Marokon edo Pakistanen egotia berdin berdin dela, bere jendia Frantzian delako eta Frantzian eman duelako bere denbora gehiena. Ze, bera hamasei urte arte Parisen bizi izandu zen, aita orduan hil baitzitzaion eta amaordiak Casablancara eraman eta, pasaportia kenduta, han, bere pariente batzuekin utzi zuen. Arabez ezer gutxi zekiena, Frantziako ohiturak izan eta erre egiten zuena, eta gainera, aita berriak egun batian bai eta hurrengoan ere jo egiten baitzuen, egun batian, Zinebek etxetik ihes egin eta Tanjara etorri zen.\nAzkenian eta kasualidadia! egun berberian Selimek eta biok lana bilatu genuen, goizian Kebdanik esan zion Selimi portuan txatarra tokian mutil bat behar zutela eta joateko eta hango enkargatuari bere partetik zijoala esateko, Selimek etzekien zer egin, mobida txar bat uste zuen eta gainera, puertoan izan genuen mobida harekin beldurra ematen zion, nik esan nion: Joan hadi ba kakati hori eta ikustak zer den, eta berak: Etzakiat ba, eztakit zer, hartaz hizketan ari ginen eta, haren paretik pasatzian, oiloen dendako gizonak, horrek izena Taieb: Selim! Libre al haiz? Hire bila ibili nauk... Eta, omen zuen gizon harek asmoa eta makina dagoeneko erosi zuen, oilasko erretegi jartzekoa eta, hura hartu nahi al zuen... Selim horrekin oso pozik! Eta neri: Hoa hi puertora aber zer ote den. Baina, nik esan nion: Kebdanik hiri esan dik eta, igual etziok graziarik egingo...! Eta berak esan zidan: Hi ni haizen bezala joan hadi eta zera jakingo dik harek! Hala ere nik ere beldur pixka bat banuen baina zer ba!\nPuertora joan nintzen eta hamarrak hola baziren ailegatu nintzenerako, joan nintzen eta txatarra tokiko langile bati Yamougatik galdetu nion, enkargatuak hala zuen izena edo hala esaten zioten, eta harek: Yamou!\nEtorri zen, gizon txaparro bat, esan nion Kebdaniren partetik nijoala eta zer ote zegoen, begi erniarekin begiratu zidan eta gero, berak eramanda eta han zegoen poliziak ezer esan eta inork paperik eskatu gabe, depositoan sartu ginen, han bazen kuadrilla bat, hiru lagun lanian eta beste bat, Europako bat, haiei ordenak ematen zebilen, Yamouk kuadrilla harengana bidali ninduen eta: Egintzak bestiak bezala, eta: Bob! eztakit zer, inglesez zerbait esan zion. Han baziren zaku batzuk, ez oso haundiak, baina bai oso pisuak! Haiek tokiz aldatu eta batzuk hemen, bestiak han, kajetan enbalatzen aritu ginen, dena oso kontuz eta dena Bobek esaten zuen bezala egin behar genuen, nik eztakit eta idea koxkorrik eztaukat zertan aritu ginen baina mobida bat zela hori seguru, benpein bazkaldu gabe eta arratsaldeko seietan bukatu genuen, nik lana gogotik egin nuen eta Yamou nik uste gustora gelditu zen nere lanarekin, zergatik bukaeran diru polit bat eman zidan eta: Bihar etorri, esan zidan.\nBiharamunian joan eta, orduan ya lan hura ez eta beste bat eman zigun, hura kaian bertan eta: txatarra pilo hartatik burni luziak besteetatik berezi behar zirela! obretako burniak, hura lan korrientiagoa baina gogorragoa ere bai, bestiak guanteekin ziren eta nik guanterik enuen eta txatar batekin besoan ebaki txar bat egin nuen, hura trapo batekin bildu eta segi, segi beharra neukan lana ondo pagatua zelako eta batez ere han ez baitzuten paperik eskatzen! Gero burni haiek barku batera kargatu zituzten, barkua Errusiakoa zen baina Belgikan eskala egin behar zuen, ni nere artian: hor sartuko al naiz? Baina bijilantzia zorrotza zegoen eta beldur haundia ere bai!\nEgun hartan ez genuen bukatu eta, arratsaldian Yamouk esan zidan: Bihar ere etorri, baina hurrengo egunian joan eta lan hura ordu pare batian bukatu genuen, orduan Yamouk esan zidan: Gaur etziok gehiago hire beharrik, etorri bihar.\nHarrezkero holaxe ibili izan naiz: lana dagoenian, lana, eta lanik ez dagoenian, kalian buelta bat edo enkargu batzuk, eguerdian Selimi bisita bat egin eta oilasko platerkada bat jan eta bestela ya etxera, eta gabian beste kezka batzuk ere bai eta askotan! amonarekin eta lagunekin gogoratzen naiz eta orduan egiten zait koxkor bat hemen, eta hara joateko gogoa ere bai ikaragarri, baina dudikabe egun on batian Zineb bezala itzuliko naiz, orain denbora aldi bat pasatzen uztia komeniko da, bai? eta bitartian egunak hola eta gauak ez beti oso onak, tartian amets txarrak ere bai baina ezin kejatuko naiz horregatik eta Sussuk esaten duen bezala asko duenaren amets txarra pisua izaten omen da baina gutxi duenarena, hura arina izaten omen da!\nAskotan nola ez Sakirekin gogoratzen naiz eta hura beti Puerton dagoela esaten dute, egongo da imajinatzen dut krixto bat eginda, hori da segurua jakinda bera nolakoa den... Nik eztiot zuzenian idatzi, badaezpada, bai? baina Momori bidali diot harentzako gutun bat, hori Yolik pasa dio, noski Sakik eztit erantzun, berak letrei ikara die! hori bai eskuminak bidali dizkit eta beti gogoratzen omen da nerekin, eta bitartian Momok berian esaten zidana, Yolik umia izan du, potolo potoloa omen da, zuk igual ikusi duzu?\nSakik prozesuan esan omen zuen berak ezer etzekiela eta emigrantiak kajan kolatu egin zitzaizkiola baina dagoeneko eztu inporta esatia zergatik dena dela sententzia kontrakoa atera zen, «delito contra los derechos de los trabajadores» egin omen zuen eta, sei urte sartu zizkioten, Momok esaten du suerte pixka batekin hiru lau urte eginda aterako dela, hori ere ezta gutxi eta, bitartian Donostiako kafeteriako morroi hura eta Hernaniko enpresario hura kalian eta lasai lasai ibiliko dira.\nNi orain gogoratzen, han ginela eta kartzelaz ari ginela behin esan zidana, nik esan nion: Barruan bi urte, ez nikek ba nahi! Eta berak esan zidan: Bi urte? Oraintxe firmatuko nikek. Eta nik esan nion: Han jendiari por culo ematen omen ziotek, eta berak: Baten bati muturra hautsi behar bazaio hautsi egiten zaiok eta kito!


Oñatiko udalak “Lurraldekar” proiektuarekin bat egin du — Berbia\nOñatiko udalak “Lurraldekar” proiektuarekin bat egin du\nAutoa partekatzeko Gipuzkoako Aldundiak bultzatzen duen sistema berritzailea da “lurraldekar”\nGipuzkoako Foru Aldundiak autoa partekatzeko sistema berritzailea bultzatuko du hainbat udalekin batera. Oñatiko udalak ez ezik, Donostia, Irun, Tolosa, Zarautz, Ordizia, Hernani, Bergara eta Urretxuko udalek ere bat egin dute proiektuarekin. “Lurraldekar” deritzon proiektuaren oinarria herritarrek autoa partekatzeko tresna bat izatea da. Partekatze hori ez da bidaia batzuk elkarrekin egitea, autoa bera hainbat lagunek erabiltzea baizik. Hau da, autoa gutxi erabiltzen duen jabeak beste erabiltzaile batzuen esku utzi eta autoaren gastuak haiekin partekatzea, beti ere, bakoitzaren erabileraren arabera.\nHorrelako sistemek arrakasta izan dute Europa iparraldeko zenbait herritan eta gurean ere, babes berbera izan dezakeela uste dute Aldundiko arduradunek. Horregatik erabaki dute “Lurraldekar” proiektua Gipuzkoan abian jartzea.\nLehenengo urrats gisa, argibideak emateko jardunaldiak egingo dira bihar eta etzi Ordizia, Donostia eta Zarautzen. Saioetan Aldundiko ordezkariekin batera Belgikako Autopia taldeko kide batek parte hartuko du, bertako esperientziaren berri emanez.\nProiektua ezagutarazteko webgunea ere martxan jarri da: www.lurraldekar.eus.\n“Lurraldekar” egitasmoak hainbat kolektibo erakarri nahi ditu: autoa izan ez eta noizean behin erabiltzeko premia dutenak, autoa oso gutxi erabili eta ondorioz kostu handia jasan behar dutenak, bigarren autoa erostearen aukera aztertzen ari direnak edota noiz behinka auto mota desberdin baten beharra dutenak.\nUdal mailan, “lurraldekar” egitasmo honen xehetasunak bihar egingo den ingurumen batzordean emango dira.


ETB 2 - Wikipedia, entziklopedia askea.\n(«ETB2» orritik birbideratua)\n1986ko maiatzaren 31 (36 urte)\nETB 2 Euskal Telebistaren bigarren katea da, gaztelaniaz emititzen duena. 1986an sortu zen, ETB 1 baino ia lau urte beranduago. Euskal Herri osoan ikus daiteke.\nOrokorrean, denetariko programazioa eskaintzen du, baina ez du kirol emankizunik eta haurrentzako saiorik eskaintzen, horiek ETB1ek emititzen baititu. Vaya Semanita eta Mi querido Klikowsky dira saiorik famatuenetariko batzuk.\n↑ «%1,6», Berria, 2014-12-02\n↑ Urtzi Urkizu, «ETB1ek % 2ko ikusle kuota izan du 2014an; ETB2k, %9koa», Berria, 2015-01-03\n↑ «Kanpaikadak: ETB1ek %4,5 eta ETB2k %11,8», Berria, 2015-01-03\nWebgune ofiziala[Betiko hautsitako esteka] (Gaztelaniaz)\nOrriaren azken aldaketa: 18 ekaina 2022, 22:07.


Irekia Eusko Jaurlaritza - Gobierno Vasco :: Kontzientziatzeko kanpaina berria abiarazi du Trafiko Zuzendaritzak\nKontzientziatzeko kanpaina berria abiarazi du …\n\nKontzientziatzeko kanpaina berria abiarazi du Trafiko Zuzendaritzak Iturria: Irekia\n\n«Ez ezazu zeure burua jo», guztiontzako leloa, auto-gidari, txirrindulari nahiz oinezko\nEusko Jaurlaritzako Trafiko Zuzendari Garbiñe Sáez Molinuevok «No te atropelles”/ Ez ezazu zeure burua jo» kanpaina berria aurkeztu du gaur goizean Euskadiko Trafikoa Kudeatzeko Zentroan, errepide eta kaleen erabiltzaile gisa gutako bakoitzak dugun arduraz kontzientziatzea duena helburu.\n«Gure ekintzen ondorioa bizitzak etetea izan liteke» esan du Trafiko Zuzendariak. «Beraz, ez da bidezkoa besteei egoztea erantzukizuna. Guztioi dagokigu segurtasunaren alde jardutea, bai geurearen alde, bai hurkoenaren alde».\n«Ez ezazu zeure burua jo» leloaren bidez, trafiko istripuek guztioi eragin diezaguketela azpimarratu nahi du Trafiko Zuzendaritzak; baina hori ez ezik, araua hautsi eta axolagabe ibiliz gero gu geu geure hurkoentzako arrisku ere izan gintezkeela gaztigatzen gaitu.\nHala, martxoan hasita apirilean eta maiatzean zehar irrati-kateetan entzun ahal izan den kanpainaren jarraipena da oraingo hau. «Arreta eta begirunea» mezuaren bidez, motordun ibilgailuen gidarien eta txirrindularien arteko bizikidetza sustatu nahi zen errepideetan.\n«Kontziente izan behar dugu errepidean nahiz kalean goazelarik ez garela bakarrak eta gure erabakiek konponezinezko ondorioak izan litzaketela», gehitu du Garbiñe Sáez Molinuevok.\nTelebistan ez ezik, irratietako iragarki laburren eta horma-irudien bidez ere zabalduko da «Errepidean, mehatxu zein biktima izan zintezke. Ez ezazu zeure burua jo» mezua, gaurtik aurrera, udan zehar. Halaber egongo da eskura Trafiko Zuzendaritzaren webgunean eta Youtube kanalean.\nHildakoen kopuruaren joerak berean dirau\nJoan den urtean, 2012an alegia, 59 lagun hil ziren EAEko kale eta errepideetan izandako trafiko-istripuetan. Horietatik 39 gidariak ziren (4 txirrindulari, 12 motorista eta 23 bestelako ibilgailuenak), 9 bidaiari (denak bestelako ibilgailuetakoak) eta 11 oinezko. Larriki zauritutakoak, berriz, 410 izan ziren, honela banatuak: 260 gidari (49 txirrindulari, 92 motorista eta 119 bestelako ibilgailuenak), 60 bidaiari (7 motorretakoak, 53 bestelako ibilgailuetakoak) eta 90 oinezko.\n2013ko lehen bost hilabete eta erdietan 22 lagun hil dira trafiko-istripuetan: 14 gidari (3 txirrindulari, 5 motorista eta 6 bestelako ibilgailuenak), bidaiaririk ez eta 8 oinezko. Beraz, beheranzko joerari eutsi egin zaio, iaz hildakoen kopurua, egun hauetan bertan, 25ekoa baitzen.\ncuna_eu.mp3 behera kargatu (1000 KB)\ncartel_cs.jpg 100 KB (jpg)


Patxi Saez: Euskararen aldeko aldaketa soziala bideratzeko lantaldea eratu du Euskaltzaindiak\n2016(e)ko martxoakren 24(a), osteguna\nEuskaltzaindiak zortzi lagunez osatutako lantalde bat eratu du joan den otsailean antolatu zuen "Euskara biziberritzen jarraitzeko erronkak" jardunaldiak zabaldutako prozesuari jarraipena emateko. Lantaldeak Euskaltzaindiak abian jarritako prozesuari segida nola eman proposatuko dio Sustapen Batzordeari eta Zuzendaritzari.\nPatxi Saez Beloki eta Erramun Osa otsaileko jardunaldiaren lehen urratsetan. / YOUTUBE\nEuskaltzaindiak euskarari buruz hasitako gogoeta prozesua aurrera doa. Joan den otsailaren 12an "Euskara biziberritzen jarraitzeko erronkak" izenburupean Akademiak egin zuen jardunaldiak zabaldutako bideak, hurrengo hilabeteotan edukiko du jarraipena. Izan ere, Euskaltzaindiak zortzi kidez osatutako aldirako lantalde bat eratu du, eta horrek hartuko du lekukoa.\nJardunaldia egin zen egun berean, bai Andres Urrutia euskaltzainburuak baita Sagrario Aleman Jagon sailburuak ere argi adierazi zuten: “Honek segida izango du. Gaurkoa hasiera besterik ez da”.\nJardunaldiaren ostean, Euskaltzaindiko Sustapen batzordeak bilera egin eta emaitza aztertu zuen. Hortik sortu zen proposamena: aldirako lantalde bat eratzea. Akademiako Zuzendaritzak onartu du.\nHona hemen lantalde horretako kideak:\nSagrario Aleman, Sustapen batzordeko burua. Euskaltzain osoa da eta Euskaltzaindiko diruzaina. Iruñeko Arturo Campion Euskaltegiko zuzendaria.\nErramun Osa, Sustapen batzordeko idazkaria. Euskaltzain urgazlea da eta Euskaltzaindiko idazkariordea. Soziolinguistikaz eta euskararen irakaskuntzan aditua.\nJon Aizpurua, Sustapen batzordeko kidea. Eusko Jaurlaritzako Hizkuntza Politikarako Sailburuordetzako plangintza eta azterlanetako arduraduna.\nGotzon Lobera, Sustapen batzordeko kidea. Hiztegi Juridiko-Parlamentarioa egiten ari den lantaldeko koordinatzailea. Herri Administrazioetan Hizkuntza Normalizatzeko zuzendari ohia.\nIbon Usarralde, Sustapen batzordeko kidea. Soziolinguistika Klusterreko kidea.\nXabier Erize, Sustapen batzordeko aholkularia. Euskal Filologian Doktorea Enpresen Zuzendaritza Nagusian Unibertsitateko aditua.\nIñaki Martinez de Luna, euskaltzain urgazlea. Soziologian Doktorea. Eusko Jaurlaritzako Prospekzio Soziologikoen Kabineteko arduraduna. Bat Soziolinguistika aldizkariko zuzendaria.\nPatxi Saez Beloki, soziolinguista.\nEstreinakoz, Euskaltzaindiaren webgunean argitaratua, 2016-02-23an.\nEuskaltzaindiak osatu du lantaldea euskararen biziberritzea aztertzeko\nAkademiak zortzi kidez osatutako aldirako talde bat eratzeko proposamena onartu du\nEuskaltzaindiak otsailean hasi zuen euskarari buruzko gogoeta prozesua aurrera doa. Duela ia bi hilabete 'Euskara biziberritzen jarraitzeko erronkak' izenburupean egin zuen jardunaldiak zabaldutako bideak hurrengo hilabeteotan edukiko du jarraipena, Akademiak zortzi kidez osatutako aldirako lantalde bat eratu baitu, eta horrek hartuko du lekukoa.\nLehengo urtean, Patxi Saez Beloki soziolinguista eta Azpeitiko Euskara Patronatuko zuzendariak argi ikusi zuen non zegoen euskarak biziberritzeko bidean aurkitzen zuen oztopoa. «Euskal Herriko gizarteak belaunaldi berriak euskalduntzen erabilitako diru guztiak eta egindako ahalegin guztiak zapuztu egiten ditu lan munduak. Horixe dugu, gaur-gaurkoz, euskararen berreskurapenean askok ikusten ez duten eta begi bistan dagoen elefantea. Horixe da, gaur-gaurkoz, euskarak duen problema nagusia». Egoera horrek kezkatuta, eta kezka beste askok partekatzen zutela ikusita, Euskaltzaindiari eskatu zion, iazko Euskararen Nazioarteko Egunean, har zezala euskararen biziberritzearen gogoetaren lidergoa.\nHala, eskaera onartu eta 'Euskara biziberritzen jarraitzeko erronkak' jardunaldia antolatzeko ardura hartu zuen bere gain Euskaltzaindiak, gaia ikuspegi desberdinetatik heldu zuelarik.\n«Honek segida izango du»\nAtzo Akademiak gogorarazi zuenez, otsaileko jardunaldia egin zen egun berean, bai Andres Urrutia euskaltzainburuak baita Sagrario Aleman Jagon sailburuak ere adierazi zuten: «Honek segida izango du. Gaurkoa hasiera besterik ez da».\nEta hala izan da. Saio haren ostean, Euskaltzaindiko Sustapen batzordeak bilera egin eta emaitza aztertu zuen, eta hortik sortu zen aldirako lantalde bat eratzeko proposamena. Bada, Akademiako Zuzendaritzak onartu egin du. Orain, euskararen biziberritzeari buruz hausnartzen jarraituko du zortzi kide izango dituen lantaldeak: Sagrario Aleman, Erramun Osa, Jon Aizpurua, Gotzon Lobera, Ibon Usarralde, Xabier Erize, Iñaki Martinez de Luna eta Patxi Saez Beloki.\nEstreinakoz, Diario Vasco egunkarian argitaratua 2016-03-24an.\nEuskaltzaindiak talde bat osatu du euskararen biziberritzea lantzeko\nOtsailean jardunaldi batzuk egin zituen Euskaltzaindiak euskararen indarberritzeari buruz, Euskara biziberritzen jarraitzeko erronkak goiburupean. Euskararen egoerari buruzko gogoeta egiten segitzeko asmoa agertu zuen akademiak, eta lantalde bat osatu du orain. Euskararen arloko zortzi lagun sartu dituzte taldean —zazpi gizon eta emakume bakarra: Sagrario Aleman, Sustapen Batzordeko burua—. «Aldirako lantalde bat» izango da abian jarri dutena.\nPatxi Saez soziolinguistak egindako proposamen baten bidetik hartu du gogoetarako ildoa Euskaltzaindiak. Jardunaldiak antolatzea izan zen lehen pausoa, eta «lekukoa» lantalde horrek hartuko du. Saez bera tartean dago. Gainerako kide gehienak Euskaltzaindiko Sustapen Batzordeko partaideak edo aholkulariak dira.\nTartean daude Eusko Jaurlaritzan ardura postuak izan dituzten kide batzuk: Erramun Osa eta Gotzon Lobera, adibidez. Jon Aizpurua ere lantaldean dago —Hizkuntza Politikarako Sailburuordetzako Plangintza zuzendaria da—. Iñaki Martinez de Luna eta Xabier Erize ere lantaldean daude —oraindik orain, Euskararen Gaineko Oinarrizko Diskurtsoak azterketa egin dute elkarrekin—. Ibon Usarralde Soziolinguistika Klusterreko kidea ere ageri da lantaldeko listan. Hain zuzen, Berrikasi eta berrikusi dokumentuaren sinatzaileetakoak dira Martinez de Luna, Erize eta Usarralde.\nEstreinakoz Berria egunkarian argitaratua 2016-03-24an.\nEgilea: Patxi Saez Beloki ordua: osteguna, martxoak 24, 2016\nEtiketak: Elefantea, Euskaltzaindia, Hemen eta orain, Soziolinguistika


PHILIP B. Girotzailea Pisurik gabeko Girotze Ura 150ml | Beautyshop.ie\nHasiera / Brand New / PHILIP B. Girotzailea Pisurik gabeko Girotze Ura 150ml\nPisu gabeko Girotze Ura ilea elikatu eta baldintzatzen duen laino arina eta freskagarria da. Mikelar molekulek ilea pilatzen dute, pisurik gabeko gorputza eskainiz. Botaniko organikoek ilea onartzen dute, leuna eta leuna eta leuna uzten dute. Frizz murriztu egiten da eta kolorea onartzen da. Kamamila, Comfrey, Henna Lorea, Horsetail Belarra, Lupulua, ...\nPisu gabeko Girotze Ura ilea elikatu eta baldintzatzen duen laino arina eta freskagarria da. Mikelar molekulek ilea pilatzen dute, pisurik gabeko gorputza eskainiz. Botaniko organikoek ilea onartzen dute, leuna eta leuna eta leuna uzten dute. Frizz murriztu egiten da eta kolorea onartzen da. Kamamila, Comfrey, Henna Lorea, Horsetail Belarra, Lupulua, Erromeroa, Ortiga Hostoa eta Laranja Azala konbinatzen dira hidratatzeko eta distira gehitzeko.\nErabilera: ondo astindu ilea lainotu aurretik.


Irekia Eusko Jaurlaritza - Gobierno Vasco :: ETSk Lasaoko geltokiaren ondotik doan oinezkoen bidea egokitzeko lanak esleitu ditu\nETSk Lasaoko geltokiaren ondotik doan…\nEusko Jaurlaritzak, ETSren bitartez, eta Zestoako eta Azpeitiko Udalek finantzatuko dituzte apirilaren amaieran hasiko diren lan horiek\nEusko Jaurlaritzako Ekonomiaren Garapen eta Azpiegitura Sailaren esku dagoen Euskal Trenbide Sarea erakunde publikoak Construcciones Altuna y Uria enpresari esleitu dizkio Lasaoko geltokiaren ondotik doan oinezkoen bidea egokitzeko lanak. Apirilean hasiko dira.\n62.653 euroko aurrekontua (BEZ aparte) eta hiru hilabeteko epea duten lanak, joan den abenduan euskal trenbide erakundeak eta Zestoako eta Azpeitiko Udalek sinatu zuten lankidetzarako eta finantzaketarako hitzarmenaren ondorio dira.\n250 metro inguru dituen bidea GI-631 errepidearen beheko igarobidetik Zestoa aldeko trenbidearen toperaino doa, Lasaoko geltokiko instalazioen eta eraikinaren kanpoaldetik, batez ere. Horrez gain, proiektu horrek Gl-361 errepidearen hesirik gabeko eta beheko trenbide pasaguneen egokitzapen lanak ere jasotzen ditu. Museotik zirkulazio gutxi abiatzen den arren, segurtasun arriskua dago, trenbidearen galiboan sartzen diren bidearen erabiltzaileentzat eta trenbidearen erabiltzaileentzat.\nHitzarmenaren ondorioz, ETSk, 1986ko udazkenean ustiapenari utzi zion Urolako trenbide zaharreko Lasaoko geltokiaren inguruan gauzatuko den proiektu horren lizitazioa, kontratazioa, zuzendaritza eta ikuskapena hartuko ditu bere gain. Gaur egun, bertako errailetatik Burdinbidearen Euskal Museoko trenek baino ez dute zirkulatzen, Azpeitia-Lasao tartean.\nETSk eragiketaren %50 finantzatuko du, eta gainerakoa, parte berdinetan, Zestoako eta Azpeitiko Udalek finantzatuko dute.\nJosetxo Mendizabal (Zestoako alkatea); Eneko Etxebarria (Azpeitiko alkatea)


Zigiluen posta-balioa: 0,38 €\nMendeurrenak serieko igorpen hau bi seiluk osatzen du, eta Benavides de Órbigoko (Leon) Merkatuaren VII. mendeurrena eta Aragoiko eta Kataluniako Ubidearen I. mendeurrena ospatzeko eginak dira. Benavides de Órbigoko Ostegunetako Merkatuak arian emaniko 700 urteak oroitzeko eginiko seiluak Mendeurrenaren logoa erreproduzitzen du; arkupeei buruzko motiboa. Aragoiko eta Kataluniako Ubidearen 100 urteak oroitzen dituenak, berriz, Sosa ibaiko sifoiaren ikuspegia erakusten du.\n1306ko abuztuaren 28an, Fernando IV.ena erregeak ostegunero merkatu frankoa egiteko pribilegioa eskaini zion Juan Alfonso de Benavidesi, Benavides de Órbigo Hiribilduko jaunari, menpeko gisa eskaini zizkion zerbitzuengatik. Orduz geroztik zazpi mendez egin izan da, etenik gabe, Plaza Nagusiko arkupeetan. Ostegunetako Merkatua, tradizionalki deitzen duten bezala, Benavides hiribilduaren garapen ekonomiko eta sozialerako eragile izan da, baita Ribera del Órbigo osatzen duten gainerako udalerrietarako ere. Honela, Carrizo de la Ribera, Cimanes del Tejar, Hospital de Órbigo, Llamas de la Ribera, Santa Marina del Rey, Turcia, Villarejo eta Villares de Órbigo udalerriak Benavideseko Ostegunetako Merkatuak 700 urte hauetan izan duen merkataritza-goraldiaz baliatu dira.\n1906ko martxoaren 2an Aragoiko eta Kataluniako Ubidea jarri zen abian. Hau eraiki eta abian jarri izana elementu eragile garrantzitsua da Huescako eta Lleidako probintzietako ureztatze-eremu zabaletan nekazaritza-, abeltzaintza- eta industria-jarduerak garatzeko. Ubidea eraikitzeko ideia Carlos V.enaren garaian sortu bazen ere, 1876. urteko azaroaren 17an Alfontso XII.enak sinatutako Errege Dekretu baten ildotik eman zitzaion Aragoiko eta Kataluniako Ubidearen izena. Hainbat urtez atzeratu ostean, Estatuak 1896. urtean hartu zuen aipaturikoa eraikitzeko ardura. Alfontso XIII.ena izan zen, artean amaitzeke zegoela, urak Sosa ibaiko sifoiaren hodi bikietatik iragaiteko iraganbidea inauguratu zuena 1906an. Urte hartan, Ubideak 70 Km-ko hoditeria zuen eraikita; gainera, Pererako akueduktua ere sorturik zen, baita Ureztatzaileen Elkartea osaturik ere. 1970. urtean Loturako ubidea inauguratu zen, eta Éserako urak lotu zituen Noguerarekin Coll de Foix-en. Ubideak, gaur egun, 124 Km-ko luzera du, eta gehitu egin behar zaizkio Zaidín ubidearen beste 47Km eta ubide Nagusitik ateratzen diren hamahiru erretenen beste 78 Km.


Juanje Alberdi: "Gu ez gara etorri aurrekoek egindako dena behera botatzera" - Bergara - Goiena.eus\nJuanje Alberdi: "Gu ez gara etorri aurrekoek egindako dena behera botatzera"\nJulen Iriondo 2015-06-19 09:00\nUNEDen Arrizuriagako proiektuan beste aukera batzuk aztertuko dituztela onartzen du, dena den, Bergarako alkateak, eta hondakinen gaian ez du galdeketa baztertze.\nUdalera iritsi berritan, kokatze lanetan bai baina gai "kritiko" horiekin dagoeneko lanean dihardutela dio alkateak. "Ekonomiaren eta enpleguaren sustapenerako" batzorde bat sortzeko asmoa iragarri du, eta baita saiatuko direla gehiengo osodun Gobernua osatzen; "inor baztertu gabe", onartzen du PSE-EErekin akordioa egitea litzatekeela errazena.\nKezka agertu zuen lehengo Gobernuak Arrizuriagako egitasmoarekin zer gertatuko ote den, EAJ-k gai honetan orain baino lehen erakutsitako posizioa dela-eta.\nLasaitasun mezua transmititu nahi nuke. Gu oso praktikoak izatera goaz. Nahi dugu aztertzea ze aukera dauden, eta erabakiak hartu, baina epe motz-motzean, hurrengo asteetan, hilabete pare batean asko jota; arre edo iso, ez dugu nahi beste lau urtean gai honekin bueltaka ibiltzea.\nEzin da baztertu, beraz, martxan dagoen hori birplanteatzea. Zeintzuk dira aukerak UNED eta Arrizuriagaren gaian?\nNik bere egunean bota nuen ideia bat, orain alde bietan dagoen diruarekin hiru gauzak egin daitezkeela: Arrizuriagan liburutegia jarri, UNEDen egungo lokalak egokitu eta erabilera askotarako aretoa egin. Une honetan gauzak banatuta dauden moduan, Arrizuriaga ondo geratuko zen, erabilera askotarako aretoa ere bai, baina herriaren kargu geratuko litzateke egun UNED dagoen lekuan beste inbertsio batzuk egitea eta hor beste diru bat jartzea. Baina ez dakigu beste ideia horren bideragarritasuna ere benetan nolakoa den. Ikusi behar da ze ibilbide izan dezakeen, eta alde guztiak kontuan hartu.\nZuzenean jarriko duzue bosgarren edukiontzia uste duzuelako bergararrek eman dutela iritzia gai honetan, edo galdetu egingo diezue?\nAsmoa da Mankomunitatera joatea eta aztertzea zein den benetako egoera. Gure asmoa da bosgarren edukiontzia jartzea, eta bi prozesu hauekin batera parte-hartzerako ordenantza bat sortuko dugu. Ikusten badugu interesgarria dela parte-hartze prozesua zabaltzea, egingo dugu. Konpromisoa dugu parte-hartze gai hau martxan jartzeko eta bozkatzeko, ikusten badugu beharrezkoa dela eta jendeak hori nahi duela.\nAzken egunetan zabor poltsa batzuk agertu dira kalean utzita. Interpretaziorik egiten duzue?\nEz, oraingoz ez dugu interpretaziorik egiten. Hirugarren eguna dugu udaletxean [eguaztenean], ez gaude gaizki pentsatzen hasteko. Eskatzen dioguna jendeari da orain arte izan duen jarrera bera mantentzea eta denbora ematea guri bosgarren edukiontzia ahal den bizkorren jartzeko.\nJarraituko duzue aurreko Gobernuak martxan utzitako proiektuekin?\nBai, bai. Gu ez gara etorri dena behera botatzera. Ondo daudela iruditzen zaigun gauzei jarraipena emango diegu. Atzera botatzeko edo geratzeko izan behar dira gauza oso-oso-oso, oso txarrak direnak, herriarentzako kaltegarriak izan daitezkeenak.\nLaboratorium museoari lotuta aldaketarik aurreikusten duzue?\nLaboratoriumean, batez ere, teknikariek egin dute lan handia. Herriarentzako ona da, eta gauzak horrela daudela, aurrera egingo du. Erabaki behar dugu jarri duten datan edo beste baten izango den inaugurazioa, baina ez da gauza kritikoa museorako.\nHemengoaz gain, zure ibilbide pribatuan ere baduzu ardura postu bat; zenbaterainoko dedikazioa eskainiko dio alkateak Udalari?\nHori zehazten ari gara. Gure asmoa bada jendea liberatzea eta ardurak banatzea. Baina nire dedikazioa handia izango da, egunean sei-zazpi ordu sartuko ditut, larunbatekin-eta...\nBereziki esparruren bat eramango du alkateak?\nNire asmoa da ogasunean egotea, hirigintzan Elenarekin [Lete], ekonomia eta enplegu gaietan Sabinorekin [Azkarate] elkarlana egitea, eta gero Gobernua eta...


CPPS - CONSULTORA DE PENSIONES Y PREVISIÓN SOCIAL - CPPS-aren Giza Taldea\nCPPSren Giza Taldea\n30 URTEKO ESPERIENTZIAK KUALIFIKATUTAKO TALDEA SORTZEN DU\nCPPSk independentzia, prestakuntza eta profesionaltasuna ditu eredu jarraibide, 30 urteko diziplina anitzeko taldearen esperientziak emana. Aurreikuspen sozial osagarrian, eskaintzen dugun zerbitzu integralaren arlo bakoitzerako gure geure jarduerak eta tresnak garatzen ditugu.\n30 URTEKO ESPERIENTZIA GATAZKAK EBAZTEN LAGUNTZEN\nGure prestakuntzak eta 30 urtean zehar metatutako esperientziak gatazken ebaazpenerako aholkularitza ematea baimentzen digu, partehartzaileei erabaki-hartzea ahalbidetzen dien ezaguera osorako elementu nahikoak emanez.\nGuk ez ditugu negoziatzaileak ordezkatzen, erabakiak hartzen laguntzen diegu, litezkeen akordioetara heltzen.\n30 URTEKO ESPERIENTZIA BEZEROEN BEHARREI EGOKITUTAKO PRESTAKUNTZA-IKASTAROETAN\nPrestakuntza-ikastaroetan emandako ehundaka jardunalditan metatutako berezko esperientzia, bezeroen beharrei egokitua, unibertsitate irakaskuntza praktikarekin konbinatzen da.\n30 URTEKO ESPERIENTZIA LAGUNTZA PROZESALAK TOPA EGITEAN\nGure eredua gatazkak saihestea da, baina auzitegietara joan behar izanez gero, esperientziadun talde bat dugu, Espainian izandako aurreikuspen sozial osagarrian epaile prozedura nagusietan aholku eman duena.


KORONABIRUSAREN INGURUKO GIPUZKOAKO PEO-eko AZKEN BERRIAK\nHasieraAlbisteakGipuzkoako PEOKORONABIRUSAREN INGURUKO GIPUZKOAKO PEO-eko AZKEN BERRIAK\nBeste Erakunde batzuekin koordinatzen eta Elkargoaren oinarrizko jarduna berrantolatzen saiatzen ari gara.\nHau alarma-egoera bat da eta erabakiak modu antolatu batean hartu behar dira, Gizarteko estamentu guztiekin ahalik eta koordinazio handiena izanik.\nProfesionaren jardunerako interés-puntu hauek helarazi nahi dizkizuegu\nOs queremos trasladar estos puntos de interés para la gestión de la profesión.\n1-COVID-19/SARS-CoV-2 Koronavirusaren pandemiak sortutako egoeraren aurrean eta gai honen muturreko larritasuna kontuan hartuta, Gipuzkoako PEOak, Osasun Ministerioaren eta eskudun diren beste aginte batzuen gomendioak jarraituz, aparteko neurriak hartu dira plantillako langileak babesteko, zein birusaren zabaltzea geldiarazten laguntzeko.\nHorrela, telelan neurriak hartu dira langileen plantilla osorako, beraz Elkargoaren egoitza itxita egongo da, hala ere, langileak euren helbide elektronikoetan edo ohiko telefonoan aurkituko dituzue, ohiko ordutegian.\n2-Alarma-Egoerako Errege Dekretuak ez du Psikologiako kontsultetara bertaratzea debekatu. Hau, gaur goizean tokiko Osasun Aginteekin kontsultatu ondoren konfirmatu dugu.\nBaina, soilik ezohiko egoeretan egongo litzateke justifikatua, zeinetan paziente bat eman litekeen kutsapen batetara arriskatzeak, haren eta haren familiarentzat izan litzazkeen ondorioak kontuan hartuta, dituen arrisku-onurak behin baloratuta, bertaratze bitarteko sorospena behar dela agertzean.\nKontsulta gehienak telefono bitartez edo modu telematikoan burutu daitezke, pazienteak beharrezko tresnak baditu eta erabiltzen badaki.\nKontsulta bat bertaratze bitartekoa izan behar duela erabakitzekotan, aurreko email batean eskaini genizkizuen higiene-neurriak eta entornoaren kudeaketarako aholkuak kontuan hartzea azpimarratzen dizuegu.\nBerriro ere zuen esku uzten dugu, erantzukizunez eta erabaki onak hartuz jarduteko.\nPsikologiako Kontseilu Nagusiak burututako “Guía para la Práctica de la Telepsicología” Gida partekatzen dizuegu:\n3- Elkargokideentzat zein hiritarrentzat sortutako bi baliabide partekatzen dizkizuegu. Koronavirusa arrazoi duen berrogeialdirako kudeaketa psikologirako gidak dira, osasun egoera zail honetan beldurra fenomeno biral ez bilakatzea eta berrogeialdiko konfinamendua jasangarriagoa egitea helburu dutenak.\nGaixotasun infekziosoak arrazoi dituzten berrogeialdietarako kudeaketa psikologikorako Kataluniako PEOaren Gida.\nKoronabirusa arrazoi duen berrogeialdirako kudeaketa psikologirako Madrilgo PEOko Gida.\nMesedez, ahal den heinean, emailen bidalketa mugatzea eskatzen dizuegu, saiatu gure komunikazio guztiak, email bidezkoak eta webgunean igota, arretarekin irakurtzen. Hauek modu jarraian eguneratzen joango gara garrantziazko informazio berria aurkezten den heinean.\nSegur aski, jasaten ari garen egoera hau denboran luzatuko da eta Gizarteak psikologiako profesionalen beharra izango du. Guztiak egoerak eskatzen duen mailan egongo gara, egun hain zail hauek lehenbailehen amaitu daitezen eta gure jarduera normaltasunez berrartzea esperoz.\nBeti bezala zuen kolaborazioa, konfidantza eta laguntza eskertzen dizuegu une hain zail hauetan.\nSonja Massimo, Gobernu Batzordearen izenean.\n16 03, 20\n« KORONABIRUSAREN INGURUKO KONTSULTARAKO GOMENDIOAK GIDARIE OSASUN-AZTERKETAK EGITEKO ZENTROEN EGOERA »


Mila esker zure tratamenduaz hitz egiteagatik eta prozesu hau bizitzen ari diren emakume zein bikoteei lagundu nahi izanagatik. Laguntza Bidezko Ugalketaz hitz egitea garrantzitsua dela uste\nEmakumeen % 70ak miomak ditu umetokian; ugalketa adinean daudenen % 25arentzat miomak sintomatikoak dira. Estefanía Rodríguez doktoreak lehen aldiz irrati-maiztasun bidez miomak tratatzeko teknika berritzailea erabili du Euskal Herrian. Zauri txikiko teknika honen helburua pixkanaka kirurgia bidezko tratamendua ordezkatzea da. Miomak, umetokian agertzen diren tumore onberak dira. Egun emakumeen % 70ak ditu eta,\nTest honek, 10. astetik aurrera, amaren odol azterketa sinple batekin, plazentaren bitartez odol fluxura pasatzen diren fetuaren material genetikoaren arrastoak hautematen ditu, eta material honen\nUrriaren 19a, gaur ospatzen da Nazioarte mailan Bularreko Minbiziaren Aurkako Eguna. Espainiako Onkologia Medikoko Elkartearen arabera, bularreko minbizia gehien diagnostikatzen den bigarren minbizi mota da munduan, eta Espainiari dagokionez laugarrena da, bi sexuak kontutan hartzen badira (emakumezkoen kasuan lehen postuan dago).\nBularreko minibizaren biziraute datuak % 20an hobetu dira azken ia 50 urteetan.\nIkerketa batzuk enbrioien morfologia eta zelulen banaketa-garaia alterazio genetiko batzuekin lotzen dituzte. Hala ere, egun informazio fidagarria ematen duen teknika bakarra Aurre-inplantazioko Analisi Genetikoa da. Maria Velasco, Enbriologoa Azken urteotan, aurrerapen asko gauzatu dira laguntza bidezko ugalkortasun tekniketan, bai bikote arteko diagnostikoetan bai tratamenduen eraginkortasunean eragina izan duten teknika ezberdinetan ere. Hala eta guztiz\nGero eta gehiagotan gertatzen da. Faktore aldagarriak jokoan sartzen direnean, eta haurdunaldiaren prozesu biologikoan oso ohikoa izaten da horrelakoak gertatzea, denontzako errezeta berdinak ez du\nBeraiek, beste hainbat bikotek bezala, Ezarpen Aurretiko Diagnostiko teknika egitea erabaki zuten transmisio aukera ekiditeko. Euren enbrioiak genetikoki\nEgunerokoan gure zentrora bertaratzen diren pertsonek nola sentitzen diren iradokiz gauza asko esaten dizkigute. Aurrera eramaten ditugun prozesuak, Laguntza Bidezko Ugalketa prozesuak, Ugalkortasuna babestekoak edota obuluak ematea gogorrak\nModu ez inbasiboan umearen anomalia kromosomikoak detektatu eta sexua jakiteko diseinatutako azken testa.\nHaurdunaldi atzeratuen ondoriorik azpimarragarrienetako bat garatzen ari den umeak arazoak izateko probabilitatearen igoera da. Gurasoen adina zenbat eta altuagoa, orduan eta aukera gehiago egongo da umeari zuzenean eragiten dieten gaixotasun edota bestelako arazoak sortzekoa.\nAurretik aipatu moduan, azken urteotan ama izan


Kataluniako independentisten kontrako auzia hastear | Mundua | KAZETA\nKataluniako independentisten kontrako auzia hastear\nHamabi dira otsailaren 12tik goiti Madrileko Auzitegi Gorenaren aitzinean auzipetuko dituzten Kataluniako politikariak eta erakunde zibiletako kideak. Horietako bederatzi preso dituzte eta joan den ostiralean Madrilera eramanak izan ziren.\nKazeta|2019/02/12 06:30|0 iruzkin Eguneratua:\nGure Esku Dago dinamikak elkartasuna helarazi die Auzitegi Gorenean auzipetuko dituzten Kataluniako politikariei. (GURE ESKU DAGO)\n2017ko urriaren 1ean erabakitzeko eskubidearen inguruko erreferendum bat antolatzea eta ondotik, hilabete bereko 27an aldebakarreko independentzia aldarrikatzea da Kataluniako hamabi politikariri eta gizarte zibileko kideri egozten zaien delitua. Errebolta eta diru publikoaren desbideratzea leporatzen zaie eta prokuradoreak zazpi eta 25 urte arteko zigorrak galdegingo ditu.\nHistorikoa den eta arreta mediatiko handia piztu duen epaiketa otsailaren 12an asteartearekin hasiko da Espainiako Auzitegi Gorenean eta hiru hilabetetik goiti luzatzea aurreikusten da. Apirilaren azkenetan edo maiatzaren hastapenean bukatuko litzateke eta epaia bizpahiru hilabetera jakinaraziko da.\nIndependentistek “fartsatzat” jo dute auzia. Quim Torra Kataluniako presidentearen erranetan, “katalanen adierazpen eta borondate demokratikoa akabatzeko pentsaturiko estrategia baten aitzinean gara”. Izan ere, independentziaren aldekoek haien mugimendua baketsua dela nabarmendu dute. Prozesuaren izaera demokratikoa aldarrikatzen dute eta auzipetuetarik bederatzi hamabi hilabete baino gehiago behin-behinean preso izatea salatu dute.\nGorte goreneko presidente den Carlos Lesmes da egun gutitan auzia gidatuko duen epailea. Prentsan elkarrizketa ainitz eman ditu eta haietako batean adierazi zuenez “demokrazian ezagutu dugun auzi garrantzitsuena da hau, espainiar justiziaren kalitatea frogatzeko aukera bat”. Paradoxikoki, “kasua epaituko duten zazpi epaileen artean animaleko aniztasun ideologikoa dagoela” azpimarratu zuen.\nMobilizazioak eta greba deialdia\nKataluniako alderdi politiko eta gizarte eragileek otsailaren 12 eta 16rako manifestazioak antolatu dituzte. Autodeterminazioa ez dela delitua aldarrikatzeko eta independentisten kontrako epaiketa salatzeko Bartzelonan eta Kataluniako hiri nagusietan elkartuko dira. Martxoaren 16an berriz, Madrilen mobilizatzeko deialdia egin dute. Gisa berean, otsailaren 12ko eguerditan hamar minutuko geldialdia eta 21ean greba deitu ditu CSC intersindikalak.\nGehiengo politikoa osatzen duten JxCat, Crida, PdeCAT, ERC, CUP eta Catalunya en Comú alderdiek eta ANC eta Omnium Cultural gizarte zibileko erakundeek mobilizazioekin eta greba deialdiarekin bat egin dute. “Hemen pertsona batzuk epaitzen dira, baina epaiketa honen ondorioak jendarte osoak pairatuko ditu”, erran zuten joan den astean egindako agerraldi publikoan. Karrikara ateratzeko eskaera egin zuten, honakoa aldarrikatuz: “erreferendum bat antolatzea ez da delitua, bozkatzea ez da delitua, erabakitzea ez da delitua, mobilizatzea ez da delitua”.\nMobilizazio hauekin guziekin batera, ANC erakundeak munduan barna ere deialdiak egin ditu. Europako hamar herrialdetako 25 hiritan eta Estatu Batuetako Washington hiriburuan eginen dira elkarretaratze horiek.\nANCk "Make a move" lelopean abiatutako kanpainaren bideoa:\nEuskal Herrian otsailaren 12an eta 17an\nEuskal Herrian ere epaiketa salatzeko eta auzipeturikoei elkartasuna adierazteko protesta deialdiak egin dira. Gure Esku Dago herri ekimenak otsailaren 12an epaiketa hastearekin batera elkarretaratzeak eginen ditu Iruñean, Donostian, Bilbon eta Gasteizen.\nOtsailaren 17an berriz, igandearekin, Donostian manifestaziorako deia luzatu du,“Konponbidea, demokrazia eta askatasuna” lemapean. Eguerdiko 12:00etan abiatuko da Gros auzoan den Katalunia plazatik. Herritarrei karrikara ateratzeko eskatu diete, “herritar guzien eskubideak baitaude jokoan”. Ekimenaren ordezkaritza bat epaiketan izanen dela ere iragarri dute, “injustizia hau salatu eta preso politikoei babesa adierazteko”.\nEspainiar estatuan urak nahasita\nBitartean, Espainiako gobernuak Kataluniako gobernuarekin batera elkarrizketa prozesu bat abian jartzeko proposamena egin zuen. Horren arabera, otsaila bukatu aitzin alderdien mahai bat eratuko litzateke, haietako bakoitzeko bina ordezkarirekin. Estatu eta Katalunia mailako erabaki ahalmena luke eta errelatore batek lagunduko luke, elkarrizketarako “baldintza egokiak” sortzeko.\nIndependentistek elkarrizketa horietarako autodeterminaziorako erreferenduma jarri zuten mahai gainean eta Espainiar gobernuak halakorik “nehoiz” ez duela onartuko adierazi zuen. Ondorioz, indar katalanek ez dute proposamena ontzat eman. Horren aitzinean, Espainiar gobernuko bozeramaileak “elkarrizketa eta legea” aldarrikatu zituen eta “Espainiako marko konstituzionala” hautsiko duen ezer ez dutela onartuko berretsi zuen, autodeterminazioari erreferentzia eginez.\nEspainiar estatuko eskuineko indarrek egoera berehala baliatu zuten Sanchezen gobernuaren kontrako ildoa indartzeko, hauteskundeak eskatzeko eta Espainiaren batasunaren defentsa egiteko. “Traiziotzat” jo zuten gobernuaren proposamena, nahiz eta honek autodeterminazio eskubidea errefusatu.\nPP eta Ciudadanos alderdiek otsailaren 10ean Madrilen elkarretaratzea antolatu zuten eta Vox, UPN, Falange Española, Hogar Social eta España 2000 bezalako erakundeen babesa jaso zuen. Manuel Valls Frantziar Ministro izandakoa eta Bartzelonarako auzapez izateko hautagaia ere han izan zen. Poliziaren zifren arabera 45.000 pertsona bildu ziren. Espainiako banderen artean, legez kanpoko ikur frankistak ere ikusi ziren. Eskuinak gobernu sozialistaren kontrako presioa emendatu du, nahiz eta mobilizazio horretan espero zutena baino jende kopuru apalagoa bildu.


Epaitegiak San Markoren 2016ko aurrekontuak baliogabetu ditu Hernaniko, Oiartzungo eta Usurbilgo udalei arrazoia emanez | Usurbildarrak aurrera\n← Apirilaren 28an Usurbilgo Kantua Taldea kalera aterako da euskal kantak abestera\nGaur Patata Tropikala Antzerki Laborategiaren “Kalean otso, etxean uso” antzezlana Sutegin →\nEpaitegiak San Markoren 2016ko aurrekontuak baliogabetu ditu Hernaniko, Oiartzungo eta Usurbilgo udalei arrazoia emanez\nXabier Arregi (Usurbilgo alkatea), Eneritz Arbelaitz (Oiartzungo alkateordea eta Luis Intxauspe (Hernaniko alkatea). Arg.: Noaua!\nAtzo (apirilak 24), Usurbil, Hernani eta Oiartzungo Udaletako ordezkariek San Marko Mankomunitateak Donostian duen egoitzan agerraldia egin zuten. Zergatik? Araba, Bizkaia eta Gipuzkoako Auzitegi Nagusiak San Marko Mankomunitateko 2016ko aurrekontuak baliogabetu ditu, eta honenbestez, arrazoia eman dio Hernaniko, Oiartzungo eta Usurbilgo udalek jarritako helegiteari.\nUsurbilgo Udalaren arabera, epaia argia da: 2016ko aurrekontuak baliogabetu ditu eta San Marko Mankomunitatea behartzen du auzibideak eragin dituen kostuak ordaintzera.\nLuix Intxauspe, Hernaniko alkatea: “Ez da lehen aldia gisa honetako epai bat jasotzen dugula. Iazko azaroan, toki berean elkartu gintuzten beste epai baten berri emateko. Orduko hartan Espainiako Auzitegi Gorenak 2014ko aurrekontuak baliogabetu zituen. Bigarren aldiz, epaitegiek arrazoia eman digute. Zuzen genbiltzan”.\nXabier Arregi, Usurbilgo alkatea: “Aurrekontu horien helburua bilketa selektiboa ondo egiten ez duten herriak ez kaltetzea izan da; ondo egin ala ez, berdintsu tratatzen ditu herri guztiak San Markok, eta, horrela, hondakin-bilketa eraginkorrak martxan dituzten herriak eta herritarrak zigortu egiten ditu. Hondakinak modu jasangarrian kudeatu nahi badira, ezinbestekoa da ondo egiten ari dena saritzea, eta gaizki ari direnak zigortzea. Hernaniko, Oiartzungo eta Usurbilgo udalon iritziz, herritarren praktika onak saritu behar dira eta txarrak zamatu. Irizpide horrek gidatu beharko lituzke edozein erakunderen aurrekontuak, baita San Markorenak ere, horrenbestez. Hernanin, Oiartzunen eta Usurbilen, aspalditik ari gara lortzen %80tik gorako bilketa selektibo-tasak. Eta halako emaitzak saritu egin behar dira, baita ekonomikoki ere. Hala dio Europako Parlamentuak ere: hondakinen finantza-sistemak lagundu egin behar duela”.\nEneritz Arbelaitz, Oiartzungo alkateordea: “San Markorekin hitz egiteko deia egin genuen, eta horretan berresten gara gaurkoan ere. 2018ko aurrekontuetan aldaketa txikiren bat izan bada ere, ez da aski. Hala ere, aurtengo aurrekontuak ez ditugu epaitegietara eraman elkarlanerako dugun prestasuna erakusteagatik. San Marko Mankomunitatearen aldetik gardentasuna, zintzotasuna, eta gure herriekiko eta herritarrekiko errespetua espero ditugu. 2014ko aurrekontuen sententzia egikaritzeke dago oraindik. Kalkuluak egiten dituztenean baloratuko dugu justuak ote diren edo ez. Gure herriak ez dira ordezkatuak sentitzen mankomunitatean, gaikako bilketaren ehunekoak askoz altuagoak izanda ere, organikoaren eta errefusaren tratamendu-tarifak San Markoko portzentajearen arabera kalkulatzen dituelako Gipuzkoako Hondakinen Kontsorzioak (GHK), eta, beste behin ere, Hernani, Oiartzun eta Usurbil zigortuak eta kaltetuak gara. Gai honen inguruan San Markon proposamena egin badugu ere, batzarrean gaia bozkatzea ukatu zitzaigun”.\nLehengo astean bertan Europako Parlamentuak birziklatzea sustatzeko eta zabortegiak nahiz erraustegiak gutxitzeko erabaki sorta hartu zuen, ekonomia zirkularrarekin lotutako hainbat egitasmo onartzearekin batera. Orain, Europako Kontseilura igorriko dituzte, arau bihurtzeko. Horien arabera, 2025erako hiri-hondakinen %55 birziklatu egin beharko dira eta 2035erako, hondakinen %65. Halaber, 2035erako hondakinen % 10 baino ezingo dira isuri zabortegietara.\nGipuzkoarako tarifikazio justua aldarri\nGipuzkoako Foru Aldundiak emandako datuen arabera, 2017an San Marko Mankomunitatean %46,9a bildu zen gaika. Gipuzkoa guztian soilik bi mankomunitatek dituzte Usurbil, Hernani eta Oairtzungo baino datu eskasagoak edo oso antzekoak. Hernanin, Oiartzunen eta Usurbilen hondakinak gaika biltzen daramatzaten urteetan praktikan erakutsi dute gaikako bilketa hori baino askoz handiagoa izan daitekeela.: “GHK-ren tarifak eskandaluzkoak eta bidegabeak dira. Gaur egun, Gipuzkoan 130 eurotik gorakoa da biohondakinen -hondakin organikoa- tarifa. Gainera, lotuta dago errefusaren tarifarekin. Horrek kalte egiten dio hondakinen hierarkiari. Beste inon ez bezalakoak dira tasa horiek. Horrenbestez, Gipuzkoan birziklatzea beste inon baino garestiagoa da. Adibidez, Araban, Nafarroan eta Ipar Euskal Herrian organikoaren tratamenduak 31 eta 33 euro arteko kostatua da tonak. Gipuzkoan, ordea, San Markoko herriek, 138 euro ordaintzen dituzte tonako”.\nHernani, Oiartzun eta Usurbilgo udalek hondakinen tarifikazioa printzipio egokiekin egiteko eskatu dute:\nJasotako zerbitzuaren arabera ordaindutzeko. Hain zuzen, horixe da epaiak azpimarratu duena. Hori eskala guztietan aplikatzeko eskatu dute.\nSortzez besteko filosofia aplikatzeko, Europa Parlamentuaren irizpideek diotenari jarraikiz.\nPraktika onak saritzeko, pizgarriekin.\nUdal autonomia errespetatzeko. Nahi ez duenari zerbitzuak erabiltzea derrigortu gabe eta azpiegitura lokalak baldintza egokietan sustatzeko.\nTratamendu finalistak (dela erraustegia, dela zabortegia), zamatzeko.


Alex Uriarte Atxikallendek BERRIAn.\nKirolekin erabiltzen diren aplikazioak eredu hartuta, ‘Txappela’ sortu dute: bertsolaritza eta kinielak uztartzen dituen proiektua.\nTxappela.eus egitasmoaren sortzaileak: Imanol eta Jone Uria, Kerman Diaz eta Beñat Lopez. (TXAPPELA.EUS)\nTragoxken osteko erabaki guztiak ez dira beti txarrak. Horrelaxe, bertso saio baten osteko zurrutaldian, txappela.eus egitasmoa sortu zen: bertsolaritza eta porrak batzen dituen aplikazioa. Ekainean jaiotako ideiaren ostean, hiruzpalau hilabete behar izan dituzte Imanol eta Jone Uriak, Beñat Lopezek eta Kerman Diazek bertsolari txapelketak ardatz dituen egitasmoa gorpuzteko.\nKiroletan dauden aplikazioak (kasurako, Tropela) eredu hartuta, «bertsolaritza egutegiaren errealitatera» moldatu dute beren proiektua. «Zaletasuna eta interakzioa sustatu» nahi dituztela diote, baina ez, ostera, «lehia edo morbo hutsala».\nGainera, egungo zapping aroa-ren eta sakelakoen erritmoan ez dute atzean geratu gura izan eta, beraz, Androidentzako app-a eta sakelakotik sartzeko moldaturiko webgunea atondu dute; Apple-ren sistemarako moldaketa oraindik bidean dago.\nHori bai, jomuga argi askoak dituzte: aisialdia eta bertsolaritzaren dibulgazioa sustatzea eta, halaber, mundu hori orain arte ezezagun suertatu izan zaien pertsonak zaletzea.\n«Erabiltzaileak bertso saioa egingo balu bezala» antolatu dute sistema: parte hartzaileek, ariketa bakoitzean, bertsolari bat aukeratu beharko dute, eta ezingo dute bertsolari bera ariketa desberdinetan hautatu. Puntuazioari dagokionez, «ahalik eta zilegiena» jokatu dute: bertsolariak jasotzen dituen adina puntu eskuratuko ditu jokalariak. Saio bakoitzeko txapelduna ere jokoan egongo da.\nOraingoz, txapelketak lantzen dituzte; jokoa ezin da plazetan gauzatu, haietan ez baita punturik banatzen, eta ez baitute epaile lanetan hasi nahi. Dena dela, txapelketen sistema sariketetan aplikatzea, hain zuzen, «aztertzen ari diren kontua» da.\nBeste porra sistema batzuetan egiten den bezala, txappela.eus-en ez da egongo «hautagai nagusia den bertsolaririk»; guztiak maila berberetik abiatuko dira. Izan ere, bertsolariak talde edo kategoriaka banatzea «konpromisoa» da haientzat, eta «aukeraketen arteko berdintasuna» ekarriko luke. Beraz, «sekretua ez da bertsolaririk famatuena aukeratzea, kantari hori gainontzekoei alderik handiena ateratzen dien jardueran hautatzea baizik». Aplikazioak baduela estrategiatik, alegia.\nErabiltzaileen arteko «interakzioa eta norgehiagoka osasuntsua» bultzatze aldera, bertso eskola izeneko taldetxoak sortzeko aukera ere eskaintzen du txappela.eus-ek. Halaber, hala sailkapen orokorren, nola txapelketa bakoitzeko sailkapeneko lehen hogei sailkatuen zerrendak ezagutaraziko dituzte.\nGainera, bertso eskola bakoitzean, posible izango da sailkapen orokorrak, txapelketa bakoitzekoak nahiz bertso saio bakoitzekoak ikustea, taldeko partaideen kinielak ezagutzeaz gain. Oraingoz, bi saio egin dituzte, aplikazioaren sorreraz geroztik: egitasmoaren «bataioa» Xilabaren Makeako (Lapurdi) saioan egin zuten, irailaren 18an; astebete geroago, hilaren 25ean, Muskildikoa (Zuberoa) etorri zen.\nSortzaileen aburuz, proiektuak, bi saiootan, «harrera polita» izan du: 100 bat pertsonak hartu dute parte. Datuek, gainera, «gorako noranzkoa» erakusten dute: lehen saioan, 92 erabiltzaile izan ziren; bigarrenean, ordea, «100etik oso gertu». Asteburuari begira, dagoeneko, 100 kinielatik gorako kopurua daukate erregistratuta. Alde horretatik, lantaldea «oso pozik» agertu da, bai baitaki «oso zaila» dela tankera horretako egitasmoak abian jartzea.\nHorrez gain, bertso saioek datozen asteotan izango duten gorakadak «mesede handia» egingo dielakoan daude: «Iragan asteburuetako bakoitzean, bertso saio bakarra egon da, Xilabakoa. Hemendik aurrera, negura arte, hiru txapelketatan lehiatuko dira; horrek parte hartzaileen eta kinielen gorakada ekarriko duen esperantza dugu».\nUdan sortutako proiektua den heinean, eta inongo komunikazio estrategia zabalik egin ez duten neurrian, oso argi dute zabalkundea «modu progresiboan eta lasaitasunez» planteatu beharko dutela; bestalde, kontziente dira Euskal Herriko bertsolari txapelketa nagusia egiten den urte sasoia izango dela haientzat «adierazgarriena eta garrantzitsuena»: «Ekitaldi horrek bertsolaritzaren inguruko jendetza biltzen du, baina baita ikasturtean zehar horri soilik erreparatzen dion eta hain bertsozalea ez den jendea ere».\nSostenguaz galdetuta, BERRIArekin abiatu duten lankidetza dute ahotan: «Hasieratik dakarkigun inertzia positiboari eusteko eta jarraitzaileak erakartzeko balio digu». Erakarpen horren barruan, txapelketa bakoitzean banatzeko, BERRIAk eskainitako sariekin ere «zaleak biltzea» espero dute.\nOrtzimugan, «kiniela nahiz erabiltzaile kopuruak gorantz nola egiten duen ikustea» dute xede; horretarako funtsezkoa den difusioaren bidean, bertsolaritzaren jarraitzaileei «sare sozialetan babesa emateko deialdia» egin diete: «bertsozale oro proiektuan parte hartzera gonbidatuta dago».\nTags: aplikazioa Beñat Lopez Bertsolaritzak kinielekin bat egiten duenekoa Imanol Uria jokoa Jone Uria Kerman Diaz porra tropela Txappela


IBARREA INDUSTRIALDEKO HONDAKIN UREN SANEAMENDURAKO OBRAREN HIRUGARREN FASEA - Ayuntamiento de Alsasua / Altsasuko Udala\nIBARREA INDUSTRIALDEKO HONDAKIN UREN SANEAMENDURAKO OBRAREN HIRUGARREN FASEA\nAltsasuko Udalak Ibarrea industrialdeko ur zikinen saneamendurako obraren hirugarren fasea burutuko du 202. urtean.\n2019an Udalak inbertsioaren lehen fasea burutu zuen. Lehen fase honetan industrialdearen barnealdeari dagokion kolektorearen zatia egin zen bere bide nagusian zehar, eraikin (enpresa) ezberdinetako hartuneak biltzeko. Horrekin batera, kolektore nagusiari industrialdearen barruan dauden etxebizitza bakartuak batu zitzaizkion.\nLehenengo fasea egin ondoren, 2020. urtean kolektorearen bigarren fasea egin zen. Inbertsio konplexua egin zen: kolektorea egin zen Ibarmusu auzotik Geltoki auzoko hodi nagusiarekiko lotuneraino, Errota Txiki eremutik igarota eta Altzania ibaia gurutzatuta.\nBeraz inbertsioaren bi fase egin dira eta hirugarren fase bat egin beharra dago. Hirugarren fase hau beharrezkoa da industrialdeko enpresek beren ur zikinak ibaira isurtzeari utz diezaioten, eta, beraz, 1. fasean egindako kolektorearen tartearen bidez, urak hustubide nagusira bideratu ahal izan ditzaten bigarren fasean egindako kolektore tartearen bidez, eta, beraz, lehenengo eta bigarren faseak bat egin dezaten. Hirugarren fase honetan inbertsioa konplexua aurrera eramango da, 100 Madril Chamartin-Hendaia trenbide lineako 535-536 kilometro puntuen artean.\nHirugarren fasearen exekuzioa teknikoki garatuta dago Carlos Cobo Garcíak, Bide, Ubide eta Portuetako ingeniariak, egindako proiektuan.\nIbarrea industrialdeko hondakin-uren saneamendurako obraren hirugarren fasea egiteko, Altsasuko Udalak Nafarroako Gobernuaren Enpresa Politika, Nazioarteko Proiekzio eta Lan Zuzendaritza Nagusiak emandako diru-laguntza jaso du, jarduera ekonomikoak garatzeko udal poligonoak eta lokalak sustatzeko diru-laguntzen 2021eko deialdia ebazten duen irailaren 7ko 436/2021 Ebazpenaren bidez. Horrela, 176.923,98 euroko inbertsiorako 88.461,99 euroko dirulaguntza jaso du Udalak.\nHurrengo irudian –3. Faseko Proiektuan agertzen dena- 2019 eta 2020. urteetan egindako faseak agertzen dira, bai eta aurten egingo den hirugarren fasea.\nErantzunak desaktibatuta daude IBARREA INDUSTRIALDEKO HONDAKIN UREN SANEAMENDURAKO OBRAREN HIRUGARREN FASEA sarreran\nKAFE KONPONDU Taillerra: inskripzio-epea zabalik. →


Mendebaldeko Siberiako ordokia - Wikipedia, entziklopedia askea.\nMendebaldeko Siberiako ordokia\n62°N 76°E / 62°N 76°E / 62; 7662°N 76°E / 62°N 76°E / 62; 76\nMendebaldeko Siberiako ordokia (errusieraz: За́падно-Сиби́рская равни́на, translit.: Zapadno-Sibirskaya ravnina) erdialdeko Errusian dagoen zabaldi handia da. Munduko ordoki handienetako bat da, 3.000.000 km²ko eremua hartzen baitu.\nMendebaldean Uralak ditu, iparraldean Kara itsasoa, ekialdean Jeniseiren harana, eta hegoaldean Turgaiko goi-ordokia, Kazakhstango goi-ordokia (Saryarka) eta Altai mendiak. Ob, Irtyx eta Jenisei ibaiek, eta haien adarrek, drainatzen dute lautada. Oso eskualde zingiratsua da; Vasiugango zingira, esate baterako, munduko hezegunerik zabalenetako bat da (53.000 km²).\nHiri nagusiak Barnaul, Omsk, Tomsk, Novosibirsk, Tiumen, Surgut eta Pavlodar dira.\n↑ West Siberian Plain[Betiko hautsitako esteka] Global.britannica.com\n↑ Great Vasyugan Mire Greenpeace.org\nOrriaren azken aldaketa: 29 martxoa 2022, 16:40.


Hezkuntza Integrala | Maristak Bilbao\nZure lehen urratsak\nGure hezkuntza-estiloak hezkuntzaren ikuspegi globala du oinarri, balio kristauak gure ekintzak eta esperientziak garatzeko ardatza direlarik. Gure gain hartzen dugu gazteak prestatzeko erantzukizun handia, gai izango baitira gizartea eraldatu eta mundu justuago eta gizatiarrago baterako zutabeak eraikitzeko.\nBarrutik eta kanpotik\nXXI. mendeko ikasleek hazteko tresnak eskuratu behar dituzte, bizitzari bere konplexutasun guztiarekin aurre egiten laguntzeko, erantzukizunez, etikaz eta konpromisoz.\n“Barrutik eta kanpotik” lan egiten dugu: ezagutzak, sentimenduak, balioak, gorputza, emozioak, honek laguntzen digulako ezagutzen, egiten, elkarrekin bizitzen eta maristen estiloan izaten.\nFamilia-giroak, gure ikasleekiko hurbiltasunak, sinpletasunak eta presentziak behar gaituzten lekuetan, gure izateko eta egiteko modua ezaugarritzen dute.\nHezitzaileok gure ikasleei hazten eta ikasten laguntzen diegu, eta haiekin batera aurrera egiten dugu, besoz beso, alderdi akademikotik harago.\nMK Bilbao esentzia\nMK Bilbao, altuerako proiektu bat


Zaintzaren beharra, ikerketa-munduan ere - ZientziaEus\nZaintzaren beharra, ikerketa-munduan ere\n2018/01/02 Galarraga Aiestaran, Ana - Elhuyar Zientzia Iturria: Elhuyar aldizkaria\nAurten indarra hartu duten kontzeptuetatik badago bat ikerketa-esparruan apenas entzuten dena: zaintza. Eta, itxura guztien arabera, gehiago entzun, eta, batez ere, gehiago praktikatu beharko litzateke. Izan ere, esanguratsua da doktoregaien buru-osasunari buruzko ikerketa bat izatea aurtengo zientzia-artikulu irakurrienetako bat. Ikerketaren emaitzak kezkagarriak dira, oso: doktoretza egiten ari direnen artean, hirutik batek gaixotasun psikiatriko bat pairatzeko arriskua du.\nGanteko Unibertsitateko ikertzaileek gidatu dute ikerketa, eta Research Policy aldizkarian argitaratu dute. 3659 doktoregaik parte hartu dute, eta buru-osasunaren 12 adierazle neurtu dituzte haiengan: presiopean sentitzea etengabe, goibel eta deprimituta egotea, loa galtzea kezken ondorioz, zailtasunak gainditzeko ezintasuna, ez gozatzea eguneroko jarduerekin, norberarengan konfiantza galtzea, kontzentratzeko arazoak izatea, ez izatea erabakiak hartzeko gai...\nBoluntarioen erantzunak aztertuta, ikusi dute erdiek gutxienez bi sintoma dituztela; hamarretik lauk, hiru sintoma; eta heren batek, gutxienez lau sintoma. Hortik ondorioztatu dute doktoretza egiten ari direnek arrisku handia dutela gaixotasun psikiatriko bat garatzeko, batez ere, depresioa. Arrisku hori hezkuntza-maila altua duen populazioarena baino bi aldiz handiagoa da.\nHorretan eragiten duten faktore nagusiak ere aipatu dituzte ikerketan. Garrantzitsuena familia eta lana bateratzeko ezintasuna da, eta, horrekin batera, emaitzak lortzeko beharra, nagusien gainbegiratzea eta lan-munduan sartzeko zailtasuna.\nArazoa ez da Belgikara mugatzen, noski. Aurretik beste herrialde batzuetan egindako beste zenbait ikerketak ere emaitza berdintsuak erakutsi dituzte, eta antzeko lekukotzak jaso ditugu guk ere Elhuyar aldizkariko Ekinean ataleko elkarrizketetan. Hain zuzen, ikertzaile emakumezko gazteak dira atal horretako protagonista, eta askok aipatzen dute denbora asko eskaini behar diotela ikerketari, presio handia sentitzen dutela, oso gogorra egiten zaiela emaitza txarrak jasotzea, kezka handia eragiten diela beti behin-behineko baldintzetan aritzea eta etorkizunerako segurtasunik ez izatea....\nHori horrela izanda, deigarria da hainbeste jendek pentsatzea ikertzaile-lana erakargarria dela gazteentzat. Hori azaltzen da, behintzat, EAEko biztanleek zientzia eta teknologiaren inguruan duten iritzia biltzen duen txostenean. Gainera, norberarentzat aberasgarria dela ere esan du jendeak. Eta ikertzaile-lana benetan ondo baloratzen badute ere, onartzen dute gizartean aitortza eskasa duela eta diruz gaizki ordainduta dagoela.\nHorrenbestez, badirudi jendea ohartzen dela egoera ez dela bidezkoa. Zaindu ditzagun, beraz, ikertzaile gazteak; beharrean daude, eta guk ere badugu haien beharra.


Joselu Ruiz de Gordoa, musikaria: “Gero eta euskal dantza gehiago eskatzen dizkigute” - Araba - Alea.eus\nJoselu Ruiz de Gordoa, musikaria: “Gero eta euskal dantza gehiago eskatzen dizkigute”\nItsaso Estarrona 2015-07-19 02:00\nJoselu Ruiz de Gordoa 'Joselu Anaiak' taldeko kidea. / Alea\nIrakaslea da Gasteizko kontserbatorioan, baina gauetan, gitarra hartu eta dantzaldietako errege bihurtzen da Joselu Ruiz de Gordoa (Araia, 1957) bere lau anaiekin batera, Joselu Anayak talde suntsiezinarekin.\nIrribera jaitsi dira bostak bere kamioi erregaitzetik: Joselu, Javier, Andoni, Felix eta Jesus. Araiako Ruiz de Gordoa anaiak dira, Joselu Anayak bezala ezagunagoak. Gasteizko Boulevard merkatalgunearen ondoko aparkalekuan egin dute alearekin hitzordua, Lesakako Sanferminetara abiatu baino lehen. Hamabi orduko lanaldia dute aurretik, eta hogeita hamazazpi urteko kilometro-kontagailua atzetik, baina bere jarrera lurruntsuagatik, bere begitartetik darien adoreagatik, norbaitek pentsa lezake gaur gauean galduko dutela berbenetan birjinitatea.\nNoiz eman zenuten denboraldiko lehen kontzertua?\nNeguan, beti jo ohi dugu Idiazabalen, otsaileko San Blas jaietan.\nOrdutik, zenbat kontzertu eman dituzue?\nUf! Kontua galdu dut. Lehen, egia esan, neguan askoz kontzertu gehiago eskaintzen genituen, dantzaleku askok orkestrak kontratatzen zituztelako musika zuzenean eskaintzeko. Hori galduz joan da, eta gaur egun batez ere kalean eta uda sasoian jotzen dugu, San Prudentziotik Pilarrera bitartean.\nDuela ia berrogei urte hasi zineten berbenak egiten. Nolakoa izan zen hasiera?\nAraian beti egon izan da musika zaletasun handia. Nire aitak trikitixa jotzen zuen, eta igande arratsaldetan nola aritzen zen entzuten genuen. Horrek gugan eragin zuen. Lehenengo, anai nagusia hasi zen akordeoiarekin, eta gure aitak Enrike Zelaiarekin bidali zuen ikastera. Gero ni hasi nintzen musika ikasten, eta gero beste hiru anaiak.\nNon ikasi zenuten?\nAraian hasi ginen, oso gaztetan, sei urterekin edo. Gero, Gasteizko kontserbatoriora joaten hasi ginen...\nOrain alea dagoen eraikinera, garai batean ere Arte eta Lanbide eskola zegoen etxean...\nBai, hala da! Gero Bilbon eta Iruñean ikasi genuen ere, eta ni Madrilera joan nintzen ondoren, musika-ikasketak bukatzera.\nZu gaztea zinenean, nolakoak ziren dantzaldiak?\nEzberdinak ziren. Lehen, herri bateko jaietan, hiruzpalau egunetan zehar talde berak jotzen zuen egunero-egunero. Beraz, bertan egoten ginen hiruzpalau egunez. Hasieran, Araban aritzen ginen gu batez ere, gero Nafarroan jotzen hasi ginen eta pixkanaka Euskal Herri osoko herrietara joaten hasi ginen, Iparraldea barne.\nZuek zer berbena talde entzuten zenuten gazte zinetenean?\nOraindik gazte sentitzen gara! Urte asko ditugun arren...\nKar kar... Gazteagoak zinetenean orduan...\nGarai hartan ez zegoen gure taldea bezalako askorik. Banda asko zeuden Araian eta inguruko herrietan: Agurainen, Etxarrin, Altsasun... baina oraindik oso talde gutxik jotzen zuten gitarra elektrikoa. Horretan, nire anaia oso azkar ibili zen, eta niri The Beatles-ena bezalako baxu bat erosi zidan, Paul McCartneyk zuenaren oso antzekoa...\nAitzindari izan zineten horretan...\nNeurri batean bai, ordura arte dantzaldietan jotzen zuten talde gehienak metal eta haize instrumentuek osatuak zirelako. Bestalde, bertako doinuak jotzen eta euskaraz kantatzen hasi ginen gu, beti defendatu izan ditugulako gure sustraiak.\nAnaiak zarete bostak. Senide izateak baditu desabantailak ofizio honetan, ala alde onak ditu batik bat?\nAbantailak dituela uste dut. Anaiak izateaz gain, lagunak gara. Jakina, noizbehinka eztabaidak izaten ditugu, baina hori ona da, eztabaidetatik beti sortu ohi delako zerbait positiboa. Elkar ezagutzen dugu, eta adibidez nik egun txar bat baldin badut, nire anaiek esaten dute: 'Utz dezagun gaur Joselu pixkat lasai...'. Egun gogorrak daude, lo gutxi egiten ditugun egunak... eta elkar ondo ezagutzea lagungarria da une zailak gainditzeko.\nGutxi lo egiten duzue udan... Nolakoa da berbenetako musikarien bizitza? Ordutegiak ere alderantziz dituzue.\nZorionekoak gara, gure familiek ezagutu gintuztenerako horrela bizi ginelako jada, eta ohituta daude. Adibidez, gu gabe joaten dira oporretan udan, kontzertu asko ditugulako. Nola geratuko dira ba uda osoan zehar etxean, gutaz kezkatzen.\nBa al dago Araban jo ez duzuen herriren bat?\nEz dakit... kar kar. Pentsa, Urbiako landetan ere jo dugu! Jai polita egiten da bertan San Ignazio egunean, arabarrak, nafarrak eta gipuzkoarrak elkartzen dituena... Oñatiarrak tematu ziren gu han goian jo genezan. Ezetz esaten genien guk, ezin izango ginela haraino gure kamioiarekin igo, baina, setatuta, materialak haiek igoko zituztela esan ziguten, eta traktoretan eraman zuten goraino material guztia... Jendeak ezin zuen sinetsi.\nEuskal geografía goitik behera ezagutzen duzue. Plaza kuttunen bat al duzue?\nAsko dira! Euskal Herrian bazter oso ederrak ditugu, eta ez nintzateke ausartuko bat aipatzera. Hori bai, batzutan hiru etxeko herri bateko erromerian giro benetan berezia egoten da, oso anai-artekoa, lagunkoia...\nPubliko ezberdinak ezagutu dituzue ere. Asko aldatu al da azken 30 urteetan berbenak bizitzeko publikoaren modua? Alde handia al dago leku bateko edo besteko jarraitzaileen artean?\nBai, aldeak egoten dira, baina guk zorionez badugu publiko mota bat oso fidela... Gauzarik politenetako bat da ikustea familia berean belaunaldi ezberdinetako zaleak ditugula. Jendea hurbiltzen zaigu, esanez bere aitonak oso gustuko gintuela, eta orain haiek jarraitzen gaituztela...\nAurten aspaldiko partez lehen aldiz ez zarete Judimendiko jaietan egon, beste herri batean omen zeundetelako...\nEz, ez bagara joan, antolatzaileek nahi izan ez dutelako izan da. Ia 30 urtez jo izan dugu Judimendiko jaietan, baina aurten txosna batzordeak aldaketak egin nahi izan ditu.\nJarraitzaile batzuk protesta egin zuten.\nEz dut horren berri gehiegi izan. Erabakiak apur bat mindu gintuen arren, ez dugu arazorik, gauzak horrelakoak dira eta aurrera jarraitu behar dugu.\nEz zarete bertsioak egitera mugatzen, eta zortzi disko argitaratu dituzue. Zeintzuk izan dira zuen musika ibilbidearen mugarriak?\nKolore askotako publikoa dugu, eta beraz gure errepertorioa ere oso zabala da. Beti gustatu izan zaigu gure kanta propioak konposatzea, eta asko ditugu. Batzuk ahaztu ere egiten zaizkigu. Diskoak kaleratzen hasi baino lehenagoko abestiak ditugu, oraindik argitaratu gabeak. Agian noizbait plazaratuko ditugu, nahiz eta gaur egun diskoak ateratzeko garai zailak diren.\nNola aldatu da dantzaldietako musika?\nAzkenaldian, adibidez, euskal dantza gero eta gehiago eskatzen dizkigute. Garai batean zortziko ugari jotzen genituen Iparraldean eta Nafarroan, baina Araban ez zen hain ohikoa dantza zaletasun hori. Gaur egun, ordea, arrakasta handia daukate euskal dantzen doinuek.\nZeleek ere eskaerak egiten dizkizuete, ezta?\nBikoteak gerturatzen zaizkigu, adibidez, Eperrak edo beste kanta batekin maitemindu zirela esanez, eta jo dezagun eskatuz... Memoria lan handia egin behar dugu batzutan, baina publikoa oso esker onekoa da.\nBadituzue ere hutsezinezko kantak: 'Anselma', 'Marina', 'Baskonia'… baten batek gogaitu al zaitu?\nGuk disfrutatzen jarraitzen dugu. Publikoak motibatzen gaitu.\nUda honetan zeintzuk dira zuen hit-ak?\nLehen, udako kantak egoten ziren, baina gaur egun joera hori ahuldu da. Beste toki batzuetan bai, baina hemen gaur egun ez daude halako udako arrakastak.\nNola lan egiten duzue urtean zehar? Konposatu, kantak moldatu, entsaiatu...\nNeguan ekipoak berritzen ditugu eta kamioiaren matxurak konpontzen ditugu. Bestalde, Araian entseguak egiten ditugu, eta garai bateko kanta zaharrak gogoratzen ditugu, zenbait tokitan eskatu ohi dizkigutelako eta memoria freskatu behar dugulako. Iparraldean, adibidez, kanta zaharrak eskatzen dizkigute 'zikiro' izeneko afari herrikoietan.\nEuskal kulturaren zabalkundean eginkizun garrantzitsua duzue. Zein da zuen ustez Joselu Anayaken ekarpena?\nHobe litzateke hori jendeak baloratzea. Gu beti saiatu izan gara, ahal dugun neurrian, euskaraz kantatzen eta bertako abestiak jotzen. Garai batean oso talde gutxi ginen euskaraz kantatzen genuenak: Akelarre, Egan, Nekez...\nTalde horiek desagertuz joan dira. Zuek ez duzue erretiratzeko asmorik, ezta?\nGogoa, osasuna eta indarra dugun bitartean, oholtza gainean jarraituko dugu bost anaiok.\nEta Joselu noizbait desagertzen bada, zer? Lekukoa hartzeko moduko talderik egongo dela iruditzen zaizu? Talderen bat ikusten al duzu zuen ordezko moduan?\nEgongo da baten bat, seguru!\nOraingoz ez duzue lehiarik...\nKar kar, ahal dugun bitartean guztia ematen jarraituko dugu.


Donejakue bideak Frantzian - Wikipedia, entziklopedia askea.\nDonejakue bideak Frantzian1\nKoordenatuak 45° 11′ 2.6″ N, 0° 43′ 22.6″ W / 45.184056°N,0.722944°W / 45.184056; -0.722944Koordenatuak: 45° 11′ 2.6″ N, 0° 43′ 22.6″ W / 45.184056°N,0.722944°W / 45.184056; -0.722944\nDonejakue bideak Frantzian (frantsesez: chemins de Saint-Jacques-de-Compostelle en France) izendapenpean Frantziatik igarotzean Done Jakue Bidearekin lotutako monumentu batzuk biltzen dira, UNESCOk 1998an hala izendatu zituenetik Gizateriaren Ondarearen zati direnak. Frantzian lau bide edo bide nagusi daude Santiago de Compostelara joateko:\nVia Tolosana edo Via Arletanensis, Arleserako edo Tolosarako bidean: Arlesen zati bat Frantziako Mediterraneoan, eta, Tolosa zeharkatu ondoren, Pirinioak zeharkatzen ditu Somportetik, non Aragoiko bidearekin lotzen den.\nVia Turonensis edo Tourseko bidea.\nVia Podiensis edo Puyko bidea.\nVia Lemovicensis edo Limogesko bidea.\nAzken hiru bideak Gibraltar izeneko paraje batean elkartzen dira, Izuratik gertu. Hortik, hiru ibilbideek elkarrekin jarraitzen dute Donibane Garazira arte, Donejakue bidearen azken etapa da eta azken herria Pirinioak zeharkatu aurretik. Nafarroa Behereko herri hau Bide Frantsesaren abiapuntutzat hartzen da.\nLau bide nagusi horiez gain, beste adar txikiago asko daude. Horien artean, honako hauek nabarmentzen dira:\nSoulaceko bidea edo Akitaniar Itsasertza. Bideak Côte d'Argent zeharkatzen du eta Irundik sartzen da, Kostaldeko Donejakue bidearekin lotuz.\nPiemonte Pirenaikoaren bidea: Mediterraneotik Pirinioekiko paraleloan doa, eta hein batean Via Tolosanarekiko paraleloan. Pirinioak zeharkatu ditzake hainbat puntutatik, tartean Gavarnie.\nAuverniako Bidea edo Via Auverniensis: Clermontera bidean Neversera desbideratzen den Via Lemovicensisen aldaera bat da. Erromesek, 600 kilometro baino gehiago egin ondoren, La Romieun Via Podiensisekin bat egingo dute.\nUNESCOren adierazpenak, banan-banan adierazita, bidearen zazpi zati babesten ditu, hala nola 26 eliza, 12 katedral, 11 abadia, 6 zubi, 5 basilika, 5 ospitale, 2 kolegiata eta kanpandorre bat, ate bat eta trikuharri bat.\nAzken aldaketa 11 ekaina 2020(e)an, 21:36(e)tan\nOrriaren azken aldaketa: 11 ekaina 2020, 21:36.


Sexu askatasunaren mugimenduak ekainaren 28rako deitutako mobilizazioetan parte hartzeko deia egin dugu | LAB SINDIKATUA\nIdazkaritzak Idazkaritza Feminista Sexu askatasunaren mugimenduak ekainaren 28rako deitutako mobilizazioetan parte hartzeko deia egin dugu\nSexu askatasunaren mugimenduak ekainaren 28rako deitutako mobilizazioetan parte hartzeko deia egin dugu\nEkainak 28a Sexu Askapenaren Nazioarteko Eguna da. Egun horretan zein urteko gainontzekoetan, lanean zein beste esparrutan gure desio, gorputz eta identitateak aske eta duin bizi ahal izateko aldarrikatzen eta borrokatzen jarraituko dugu. Halaxe berretsi dugu gaur LAB sindikatuko Nazio Biltzarreko kideek, talde argazkia aterata.\nBadira urteak ekainak 28a LABen agendan markaturik dagoela, eta askatasun sexualarekin konprometitu eta honen aldeko neurriak bultzatzen aitzindaria izan da ere.\nBalore heterosexistetan oinarritzen den jendarte kapitalista eta patriarkalean bizi gara eta lantokiak horren isla dira. Modu ezberdinetan derrigorrezko heterosexualitatea inposatzen zaigu: behin eta berriz gure identitateak estereotipatuz, gure bizitza sexualak kuestionatuz, isekak eta umiliazioak jasoz… Langile guztiok eskubide guztiak bermatuak izan behar ditugu, eta ez dugu inongo diskriminaziorik jasan behar, ez zuzenean, ez zeharka, ez kontaktuak izateko orduan, ez lanean gaudela ere. Gure intimitatea errespetatua izan dadin eskubidea dugu, duintasunerako eskubidea dugu, eta gure identitate eta aukerak ez ezkutatzeko eskubidea daukagu, edo azalpenik ez emateko horrela erabakitzen badugu.\nAurreko urtean sindikatuan antolatzen hasi ginen, barne sare bat osatuz eta arreta berezia jarri genuen lan munduan bisibilizazioa bultzatzen eta langile trans*en egoera ezagutarazten eta lan munduan neurri zehatzak sustatzen.\nAurten ikusgarritasun lesbikoaren egunean gure irakurketa plazaratu dugu eta LGTBI+ fobiaren kontrako egunean, Hego Euskal Herriko patronalei exijitu diegu ematen den diskriminazioarekin bukatzeko eta lan munduan askatasuna eta aniztasuna irabazteko enpresetan gida eta protokoloak derrigorrez ezartzea. Aurten ere, Kataluniako Behatokia hurbiletik ezagutu dugu, bere zuzendariarekin formazio saio bat egin dugulako eta Euskal Herrian horrelako tresna baten beharra dagoela uste dugu, mugimendu sozialen eta bertoko erakundeen bultzadarekin. Lan munduaren errealitatea zein den zehazteko eta egoerari aurre egiteko neurriak jasotzeko.\nAurtengo leloa: "Kapitala hautsi, gorputz eta identitate aske eta duinei eutsi" izango da, eta egun hau gogorarazten duen Stonwalleko mobilizazioetatik 50 urte igaro direla izango dugu gogoan.\nLantokietan Aniztasun sexuala askatasunez bizi ahal izateko gida eta protokoloa dugu, langileen ordezkariek tresna bezala lantokietan erabili ditzaten. Langile klasearen sentsibilizazioa guztiz beharrezkoa da, horregatik, LABek, formakuntza saioak antolatu eta antolatzen jarraituko dugu (ekainaren 28an mintegi bat egingo dugu), beharrezkoa eta derrigorrezkoa deritzogulako sindikatuko kide ezberdinek LGTBI+ buruzko oinarrizko jakintzak izatea, existitzen diren arauak eta legeak ezagutuz, lantokietan langile kolektibo honen defentsa egiteko.\nSistema honen aurkako borroken elkarlana oso garrantzitsua da. Are gehiago Bilbao Pride-Harro bezalako ekimenekin kapitalismo aseezinak LGTBI mugimendua instrumentalizatzen ari direnean. Horregatik, gure borroka ez da lantokietara mugatuko eta Euskal Herrian sexu askatasunaren mugimenduak ekainaren 28rako deitu dituen mobilizazioetan parte hartzeko deia egiten dugu, eta beraiekin aliantzak sortzen joatea ezinbestekoa ikusten dugu.\nLanean zein beste esparrutan gure desio, gorputz eta identitateak aske eta duin bizi ahal izateko aldarrikatzen eta borrokatzen jarraituko dugu.


Joseph Louis LAGRANGE - Elhuyar Aldizkaria\nHasiera » Albisteak » Joseph Louis LAGRANGE\nMatematikari hau 1736an sortu zen Turinen jatorriz frantsesa zen familia batean. Hamaika seme-alabetatik gazteena zen Joseph eta heldutasunera heldu zen bakarra. Gaztetxoa zelarik, Halley-k idatzitako azterketa matematikoak irakurri zituen eta erabat txunditurik geratu zen. Berak ere bide horretatik joko zuela erabaki eta 18 urte zituela, Turingo Artileriako Eskolan geometria irakasten hasi zen. 1758an Lagrangek eztabaida zientifikoa bideratzeko talde bat sortu zuen Turinen. Adiskide-talde hori 1783an sortu zen Turingo Zientzi Akademiako kimua izan zen, geroago Miscellonea Taurinensa izenaz ere ezagutzera eman zena.\nLagrangek matematikarako zuen etorria gaztetatik nabarmendu zen. Aldakuntza kalkuluen aplikazio ugari egin zituen eta formulazio orokorra egiteaz arduratu zen. Lan horiek oihartzun handia lortu zuten Europa osoan. Alemaniatik Eulerren gonbitea jaso zuen bertara joan zedin. Lagrangek uko egin zion aukera horri, baina Eulerrek 1776an utzi zuen Berlingo Zientzi Akademiako zuzendaritza eta 1787. urtera arte Lagrange aritu zen zeregin horretan.\nUrte horiek aldakuntza-kalkuluen formulazio analitikoa lantzen eman zituen. 1788an Parisen finkatu zen eta urte berean ikusi zuen argia Mècanique analytique izeneko liburuak. Bere azterketak, lan-metodologia eta Newtonen garaiaz gero mekanika arloan egindako saiakuntzarik garrantzitsuenak maisuki bildu zituen lan horretan. Parisko Zientzi Akademiaren sariak jaso zituen 1764an, 1772an eta 1774an bilduma horretan egindako ekarpenagatik.\nAstronomiaz ere arduratu zen eta Newtonen grabitazio-legea osatzen ahalegindu zen. Lagrangeren ustez, Newtonek definitu zuen grabitazio-ereduak unibertsoan isolaturik dauden bi gorputzen arteko indarrak baino ez zituen aztertu. Horrek gainerako gorputzek elkarrengana sortzen dituzten indarrak aintzakotzat ez hartzea eragin zuela zioen. Berak egin zuen gabezi hori konpontzea eta Lurraren, llargiaren eta Eguzkiaren artean sortzen den ekarpen-eremua aztertu egin zuen Laplacen laguntzaz.\n1973an unitate-sistema berria ikertuko zuen batzordeko buru izendatu zuten Lagrange. Lan-bilera asko egin zituzten eta horien emaitza gaur egun nagusi den sistema metriko hamartarra izan zen.\nArtean hiltzear zegoela, bere karreran zehar egindako lana omendu nahi izan zuen Napoleonek. lraultzarekiko maitasun handirik ez bazuen ere, lraultzak Lagrangekiko zor handia zuela esan zuen Napoleonek konde-titulua eman zionean.\nHerio Parisera joan zen Lagrangeren bila 1813ko apirilaren 10ean.


150 zuhaitz landatu dira Donostiako Amaiur parkean - Deia\ndeia.eus 27.12.2020 | 18:34\n150 zuhaitz landatu dira Donostiako Amaiur parkean. Donostiako Udala\n150 zuhaitz landatu dira Donostiako Amaiur parkean.\nDONOSTIA. Amara Osinaga eta Loiolako Erribera artean kokaturik dagoen Amaiurko parkea Donostiako berdegunerik nabarmengarrienetariko bat da. Bertan, aste honetan zehar 150 zuhaitz berri landatu egin ditu Donostiako Udalak, landaketak eraginkorrak eta ekinezkoak izan daitezen egokiena delako. 85 urki, 35 gereziondo eta 55 haritz landatu dituzte, batik bat.\nMarisol Garmendia Ekologia zinegotziak adierazi duenez, "hainbat zuhaitz-landaketa egiten ari gara, denboraleen edo hirigintzako jardueren ondorioz aleak galdu zituzten eremuak birpopulatzeko Udalaren politikaren barruan. Gainera, garapen berriak aprobetxatzen ditugu hiriko zuhaitz-masa handitzeko. Aurten eta datozen hilabeteetan 10.000 kimu inguru landatzea da helburua. Amaiurko parkearen kasua horren adibide da".\nZuhaitz horien landaketa joan den astean egin zen, eta bizilagunen elkartearen laguntza izan zuten. Elkarte horrek kimu batzuk landatu zituen.\n"Parkearen alde batean baso txiki bat landatu da, 85 kimu urki dituena, eta gainerako eremuan 35 gereziondo eta 55 haritz. Landaketa egiteko tutoreak, zuhaitzentzako hodi babesleak eta multxa jarri dira, zuhaitzentzako oso onuragarria den materia organikozko geruza bat ", esan du Garmendiak.\nOraingo honetan, Amaiurren egindako landaketa Eusko Jaurlaritzaren Itelazpi sozietatearen telekomunikazio-zentro baterako pista bat egiteko zuhaitzak mozteagatik Udaleko Hirigintza Sailak ezarritako konpentsazioaren parte da, Igeldon.


Irekia Eusko Jaurlaritza - Gobierno Vasco :: Bilbon Hirien Mundu Eguna ospatu da\nBultzatu - Euskal Hiri Agenda\n\nBilbon Hirien Mundu Eguna ospatu da Iturria: Irekia\n\narriola_dia_ciudades.jpg Iturria: Irekia\n\narriola_dia_ciudades_3.jpg Iturria: Irekia\n\narriola_dia_ciudades_2.jpg Iturria: Irekia\n\narriola_dia_ciudades_1.jpg Iturria: Irekia\nNBE-Habitat (Hiri Asentamenduetarako Nazio Batuen Programa) programaren laguntzarekin Eusko Jaurlaritzako Ingurumen, Lurralde Plangintza eta Etxebizitza Sailak antolatuta, ekitaldian Nazio Batuetako pertsona ospetsuek, Elja Diepenbrock adituak eta Iñaki Arriola sailburuak hartu dute parte.\nSER kateko Aimar Bretos kazetariak gidatuta, hirien bizitzan berrikuntzak duen garrantzia, hiri horietan etorkizunean biziko diren belaunaldiak, eta hiri-erabakiak hartzen herritarren parte-hartzea azpimarratu dira jardunaldian. Gainera, Ekaterimburgon egin den Hirien Mundu Egunaren ekitaldi nagusiarekin konexioa egin da.\nBilbok paper garrantzitsua izan du Hirien Munduko Egunaren ospakizunean. NBE-Habitat programak Espainian duen bulegoak —urbanizazio iraunkorrari buruzko Nazio Batuen Programa garrantzitsuena— Eusko Jaurlaritzako Ingurumen, Lurralde Plangintza eta Etxebizitza Sailarekin elkarlanean aritu dira, gure hirien eta komunitateen etorkizunean pentsatzeko aukera gisa Nazio Batuek ipinitako eguna ospatzeko Espainian egiten den ekitaldi nagusian. Jardunaldian Ekaterimburgo Errusiako hiriarekin zuzeneko konexioa egin da, 2019an bertan egin baita egun honen ospakizun ofiziala mundu-mailan.\n“Hiri-berrikuntzak: Etorkizuneko belaunaldientzako bizitza hobe baten alde” aurtengo leloarekin, Eusko Jaurlaritzako Ingurumen, Lurralde Plangintza eta Etxebizitza Sailak ‘Hiria eta berrikuntza: aukerak eta erronkak’ izenburua daraman jardunaldi bat proposatu du. Jardunaldia Iberdrola Dorrean (Euskadi plaza, 5) egin da.\nEkitaldia SER kateko Hora 25 programako Aimar Bretos kazetariak gidatu du, eta jardunaldian zehar honakoak bezalako galderei erantzuten saiatu dira: Berrikuntzak nola lagunduko du hirietan garapen iraunkorrerako helburuak (GIE) lortzen? Zein da teknologiaren eta hiri-berrikuntzaren arteko harremana? Zein berrikuntza teknologikok izango dute eragin handiena hirietan datozen urteetan? Eragin horiek positiboak ala negatiboak izango dira?\nGaldera horiek eta beste batzuk erantzuteko, Bilbon NBE-Habitat programako hainbat pertsona ospetsu bildu dira, adibidez Carmen Sánchez-Miranda, Espainiako Bulegoko burua, eta Rogier van den Berg, nazioarteko erakundeko Urban Planning and Design Lab-eko zuzendaria. Errusiatik zuzeneko konexio bidez, Maimunah Mohd Sharif NBE-Habitat programaren zuzendari exekutiboak eta Nazio Batuetako idazkari nagusi laguntzaileak ere hartu du parte. Eusko Jaurlaritzako Ingurumen, Lurralde Plangintza eta Etxebizitza Saileko sailburu Iñaki Arriola ere bertan egon da.\nGainera, adituz osatutako mahai-inguru bat egin da. Bertan parte hartu dute Elja Diepenbrock Hiri Ezagutzaren Europako Sarearen proiektu kudeatzaileak; Francisco Javier Martín Ramiro Sustapen Ministerioko Etxebizitzako zuzendari nagusiak, María Buhigas hirigileak, Manuel Quirós unibertsitate-irakasleak (Arkitektura eta Diseinu Eskolako IE), eta Emilio Tejedor Iberdrolako Ingurumen eta Ezagutzaren Zuzendaritzako buruak. Eusko Jaurlaritzako Lurralde Plangintzaren sailburuorde Arantza Leturiondokitxi du ekitaldia.\nJardunaldiaren abiapuntu gisa kontuan hartzen da munduko herritarren erdia baino gehiago hiritan bizi dela eta 2050. urterako kopuru hori % 68 arte handitzea aurreikusten dela. Euskadin, herritarren % 73 metropolialdeetan bizi da. Urbanizazioa joera erronkatsuenetako eta eraldatzaileenetako bat da; eta ondorioz, estatuek aurre egin behar dizkieten erronkak barne hartzen ditu: iraunkortasuna, etxebizitza, ingurumena, klima-aldaketa, osasuna, hezkuntza, oinarrizko zerbitzuak…\n‘Smart cities’ izenekoen egungo ikuspegi nagusiaren arriskuei eta erronkei buruz, hiri-gobernantzaren egungo arazoei buruz eta, teknologiaren eta hirien garapen iraunkorrerako eskatutako eraldaketetan inpaktu handiagoko praktika berritzaileen —teknologiei lotuak ez daudenak— bidez herritarren parte-hartzeari buruz hitz egiteko aukera ere egon da.\nHirien Munduko Eguna 2019 Urri Hiritarraren une gorena izan da, kontzientzia eragiten duen, parte-hartzea sustatzen duen eta hiri-garapen iraunkorrerako konpromisoa garatzen duen NBE-Habitat programaren kanpaina. Hona hemen NBE-Habitat programaren helburuak: bizi-kalitatea eta hiri-ingurunea hobetzeko hiri-zerbitzuak emateko berrikuntza digitalak erabiltzeko moduaren inguruko kontzientzia handitzea; hiri inklusiboagoak sor dezaketen mugako teknologia berriei buruzko etorkizun handiko praktika onenak azpimarratzea eta partekatzea; hirietan energia berriztagarria sortzeko aukerak aurkeztea; eta teknologia berriek hirietan gizarteratzea —baztertuenak barne hartuz— nola susta dezaketen arakatzea.\n‘Bultzatu 2050’ Euskal Hiri Agenda\nOraingoa ez da Eusko Jaurlaritzak eta NBE-Habitat programak elkarrekin diharduten lehen aldia. Iragan maiatzean, Nairobiko (Kenya) NBE-Habitaten gailurrean, Saileko arduradunak gonbidatu gisa joan ziren euren Hiri Agenda (hiriak espazio seguru, osasuntsu eta iraunkor egiteko plan-eredu gisa) 193 estatu kideren aurrean aurkeztera. Euskal Hiri Agenda datozen egunetan onartuko da behin betiko.\nintervencion_arriola_hirien... behera kargatu (10 MB)\narriola_etorkizuneko_metrop... behera kargatu (700 KB)\narriola_etorkizuneko_metrop... 60 MB\nrecursos_arriola_dia_mundia... 50 MB\narriola_dia_ciudades.jpg 60 KB (jpg)\narriola_dia_ciudades_3.jpg 100 KB (jpg)\narriola_dia_ciudades_2.jpg 100 KB (jpg)\narriola_dia_ciudades_1.jpg 100 KB (jpg)


Turismoa sustatzeko gastronomiaren alde egin du Bilbao Bizkaiak - Deia\nGarai zailetan bisitariak erakartzeko\nTurismoa sustatzeko gastronomiaren alde egin du Bilbao Bizkaiak\ndeia.eus 22.07.2020 | 15:32\nJuan Mari Aburto, proiektuaren aurkezpenean. Bilboko Udala\nJuan Mari Aburto, proiektuaren aurkezpenean.\nBILBO. Gaur goizean, hilak 22, Bilboko Udalak eta Bizkaiko Foru Aldundiak turismoa sustatu eta erakartzeko bi kanpaina aurkeztu dituzte. Koronabirusaren pandemiak eragindako egoera ekonomikoa dela eta, garai zailak dira turismoaren sektorearentzat. Horregatik, gastronomia izango da oraingo honetan turismoa erakartzeko gakoa.\nBilbao Bizkaiak bere ahalmen gastronomikoa erakusten du eta bidaiariak gonbidatzen ditu uda honetan Michelin izarra duten jatetxeen helmuga distiratsu batera eta, begiratzen duzun lekutik begiratuta, jateko moduan dagoen hiri batera.\nJuan Mari Aburto, Bilboko alkatea, eta Ainara Basurko, Ekonomia Sustatzeko diputatua, Bilbao Bizkaiak dituen Michelin izarrak dituzten hamar sukaldarietako bederatzirekin batera izan dira.\nHoriek dira udako kanpainetako bi protagonistak, hiria eta lurraldea helmuga bereizi eta balio erantsi handikoa bihurtu nahi dutenak osasun-alerta globalak egutegiak eta sustapen-estrategiak birplanteatzera behartu duen une honetan.\nBilbao Bizkaia, itzuliko zara gaikako bideoen kanpaina bat da, helmugako esentzia txakolinarekin, erosketekin, kostaldearekin, barnealdearekin, gastronomiarekin€ lotutako edukiekin laburbiltzen duena. Sare sozialetan eta newsletterretan mezu emozionalak emanez bideoek Bilbao Bizkaira egindako bidaia baten esperientziak gogora ekartzen laguntzen dute.\nGoi-mailako gastronomia izango da bi kanpainen ardatz nagusia. Bietan uztartzen dira hiriko eta lurraldeko Michelin izarra duten 12 jatetxeen berrikuntzak eta sorkuntzak, sukaldaritza-esperientzia paregabea bizi nahi duten bisitarien erakargarri gisa jarduteko. Datorren astean hasiko dira.